qundao/data-zh-poetry huggingface dataset:
题隆福寺行宫六景 其二 翠微室
作者：弘历
朝代：清
体裁：七言绝句

室筑陂陀号翠微，卑宫祇愧与心违。若论山气含青缥，尔雅堪称体物几。
题隆福寺行宫六景 其二 翠微室
作者：弘历
朝代：清
体裁：古风

稍卑得亩平，便因筑岩室。匪学隐者流，子舆言已悉。石居鹿与游，闻善沛然出。
题隆福寺行宫六景 其二 翠微室
作者：弘历
朝代：清
体裁：七言绝句

适不云乎翠尚微，五年别似一朝归。山松庭柏菁葱映，应笑七言句涉非。
题隆福寺行宫六景 其五 挹霞叫月
作者：弘历
朝代：清
体裁：七言绝句

写楹常看霞生际，对座宛当月上时。都是山中不速客，挹乎叫也觉多为。
题隆福寺行宫六景 其五 挹霞叫月
作者：弘历
朝代：清
体裁：七言绝句

出入丹霞挹则近，半圆白月叫如应。似兹万劫山中景，挹也叫乎问孰曾。
题隆福寺行宫六景 其五 挹霞叫月
作者：弘历
朝代：清
体裁：古风

霞为月点缀，月助霞光明。相需相得彰，无情而有情。寓意固在兹，匪慕高蹈名。
题隆福寺行宫六景 其五 挹霞叫月
作者：弘历
朝代：清
体裁：七言绝句

霞原供挹月堪叫，应付高閒隐者流。我尚孜孜念徵八，五年后可事兹不。
题隆福寺行宫六景 其五 挹霞叫月
作者：弘历
朝代：清
体裁：七言绝句

霞无晴晦都堪挹，月异朝昏率可呼。然此胥为高士事，存其趣耳岂关吾。
题隆福寺行宫六景 其六 翼然亭
作者：弘历
朝代：清
体裁：七言绝句

一丝诘径壁间缘，遂造孤亭俯众巅。爱尔轩轩霞举意，我心时亦与之然。
题隆福寺行宫六景 其六 翼然亭
作者：弘历
朝代：清
体裁：七言绝句

亭似飞来栖碧嶒，因之六一接名称。昔时骋望心原在，一也高年怯不登。
题隆福寺行宫六景 其六 翼然亭
作者：弘历
朝代：清
体裁：七言绝句

孤亭峰顶翼然额，并用欧阳与智仙。六首殿诗书卷满，便称绝笔亦应然。
题隆福寺行宫六景 其六 翼然亭
作者：弘历
朝代：清
体裁：古风

行馆最高处，小亭冠㖓置。适才跋马路，一发萦纡细。骋望目为劳，红旗由此至。
题隆福寺行宫六景 其六 翼然亭
作者：弘历
朝代：清
体裁：七言绝句

题额山亭仿彼滁，醉翁往事得论乎。设非同乐肫然意，永叔无过一酒徒。
题隆福寺行宫六景 其四 天半舫
作者：弘历
朝代：清
体裁：七言绝句

岩楼天半向称舫，幻与名真意具微。高近危哉卑近妥，祛高就下合乎非。
题隆福寺行宫六景 其四 天半舫
作者：弘历
朝代：清
体裁：七言绝句

搆楼天半假名舫，舫固幻称楼讵真。彼此试思立名始，呼之颠倒亦由人。
题隆福寺行宫六景 其四 天半舫
作者：弘历
朝代：清
体裁：七言绝句

窗置玻璃向远披，坐来游目每移时。青松设拟为云海，便欲长吟杜甫诗。
题隆福寺行宫六景 其四 天半舫
作者：弘历
朝代：清
体裁：七言绝句

青雀飘然天半浮，溶溶云海任遨游。南华未是真齐物，杯芥犹论大小舟。
题隆福寺行宫六景 其四 天半舫
作者：弘历
朝代：清
体裁：古风

飞楼俯虚无，浮舫于天半。何殊泛沧溟，一例游汗漫。我廑卷阿什，岂弟致伴奂。
题隆福寺行宫六景用去岁韵 其一 翠云山房
作者：弘历
朝代：清
体裁：七言绝句

今春较去岁犹寒，新叶仍迟众树端。曰翠惟松无改色，似知予咏事将完。
题隆福寺行宫六景用去岁韵 其三 碧巘丹枫
作者：弘历
朝代：清
体裁：七言绝句

枫丹巘碧尚时遥，似觉色形寂耸椒。应识华原出于寂，及华那免究为凋。
题隆福寺行宫六景用去岁韵 其二 翠微室
作者：弘历
朝代：清
体裁：七言绝句

明廷授受拟危微，携谒东来西曰归。谢满六旬及禅位，劳劳途路孰言非。
题隆福寺行宫六景用去岁韵 其五 挹霞叫月
作者：弘历
朝代：清
体裁：七言绝句

霞来去任一时偶，月满半原万劫应。恒暂有无中得句，泐岩四字识予曾。
题隆福寺行宫六景用去岁韵 其六 翼然亭
作者：弘历
朝代：清
体裁：七言绝句

即景如诗亦如画，题时非佛亦非仙。卷中书满应绝笔，笑此补篇自冁然。
题隆福寺行宫六景用去岁韵 其四 天半舫
作者：弘历
朝代：清
体裁：七言绝句

舫乎天半拟胥幻，立字奚妨意寓微。若论目前时与事，安名亦未必全非。
题随安室
作者：弘历
朝代：清
体裁：五言律诗

花承阁东峪，结宇敞而幽。忽步阶梯降，方知上下楼。室聊因旧号，学祗仰前脩。今昔劳閒异，惟从二典求。
题随安室
作者：弘历
朝代：清
体裁：七言律诗

随安室是旧居称，此地读书昔岁曾。敬业乐群今不复，对时育物又何能。石门烟月级偶拾，冰牖春风景重凭。揽镜本来兹面目，鬓边底事雪华增。
题集凤轩
作者：弘历
朝代：清
体裁：六言诗

养志冬常驻园，问安暇此题轩。岂必雍喈真集，所喜萋菶犹存。抡材群引广厦，较射兼御西门。宝额永辉圣日，含饴敢忘深恩。
题集远堂
作者：弘历
朝代：清
体裁：五言律诗

一岁能几至，应乘此日閒。岩堂蹀步迥，棐几坐吟间。游目无遮望，拈须识老颜。如云心集远，祗在豫民艰。
题集远堂
作者：弘历
朝代：清
体裁：五言律诗

虚明开向远，近远景全披。既豁仍藏密，言幽转复奇。展屏全是画，点笔雅宜诗。蓦忆武侯语，于斯亦集思。
题雕漆爱莲盒子
作者：弘历
朝代：清
体裁：五言律诗

漆已十人谏，雕宁三代知。增华惊后世，返朴左斯时。花对濂溪老，图成君子辞。设云工执艺，道古意犹宜。
题雨花台
作者：弘历
朝代：清
体裁：七言律诗

梅冈东麓雨花台，闻道谈经曾致来。岂识维摩不著座，争如太白祇衔杯。六朝坊市谁兴废，九道江流自漩洄。未审苑城偶南望，可应追悔此为哉。
题雨花台
作者：弘历
朝代：清
体裁：七言绝句

维摩室里天花雨，西竺飞来现五台。此事已邻莫须有，梁王建业若为哉。
题雨花堂
作者：弘历
朝代：清
体裁：七言律诗

祝釐恒此奉慈闱，不日成之难重违。冬令特奇三月暖，今来还见六花飞。繄予宁可逸为务，雱彼都标静者机。羃岭筛林谁弗著，欲因师利悟依稀。
题雨香馆
作者：弘历
朝代：清
体裁：七言绝句

前度雨香吟雪香，今来乃得即真偿。霏馨麦陇连黍坂，岂在花红与蝶黄。
题雨香馆
作者：弘历
朝代：清
体裁：七言绝句

既降山腰憩朴堂，上方延得下方望。宁云叶馥花馡处，喜是村农遍雨香。
题雨香馆
作者：弘历
朝代：清
体裁：七言绝句

缋峰万树互周遮，不谢天英茁道芽。试问今朝雨香馆，非梅云更是何花。
题雪妍堂
作者：弘历
朝代：清
体裁：五言律诗

台麓寺东馆，雪妍昔额堂。每来吟白战，谁为幻银妆。过岭势略小，安居兴颇长。命人护橐载，莫匪政之方。
题雪浪斋
作者：弘历
朝代：清
体裁：古风

众春本是韩之园，雪浪实则苏之石。置石于园始邑令，气求恰合宋贤迹。辛巳清跸驻行斋，遂以雪浪为斋额。因之睪然思古人，尚友于斯得莫逆。
题雪浪斋
作者：弘历
朝代：清
体裁：古风

雪浪斋前两卷石，一卧一立谁主宾。其间是非率难辨，可知今昔胥幻尘。沃之水无不作浪，称以雪有若同神。祠中髯老应隐笑，笑兹议论何饶唇。
题雪浪斋
作者：弘历
朝代：清
体裁：七言律诗

韩苏迹本不同处，移彼就兹由后人。我复题斋曰雪浪，率因抚石企先民。当春郊景望无尽，过雨花光觉有神。今日偶来明便去，一卷聊识去来因。
题霁华楼
作者：弘历
朝代：清
体裁：五言律诗

一年不数登，登在快晴凭。夏霁今朝又，云华空宇仍。就閒方递信，罢溽恰相应。绿蔚黍田茂，即看铜雀徵。
题霁华楼
作者：弘历
朝代：清
体裁：七言绝句

初收宿雨霁华披，近远峰峦濯翠姿。却似高楼解著语，壁间宜有喜晴诗。
题霁清轩
作者：弘历
朝代：清
体裁：五言律诗

冠巘搆三楹，来欣霁景清。徂云飞片片，皎旭丽晶晶。仲夏不知暑，宜晹真惬情。倚阑吟五字，今日善循名。
题霁红僧帽壶
作者：弘历
朝代：清
体裁：五言律诗

宣德年中冶，太和斋里藏。抚摩钦手泽，吟咏识心伤。润透朱砂釉，盛宜沆瀣浆。如云僧帽式，真幻定谁常。
题露筋祠
作者：弘历
朝代：清
体裁：七言绝句

烈女唐时传露筋，米襄阳志有佳文。若论茹苦冰霜操，画栋雕梁宁所欣。
题青崖和尚禅室
作者：弘历
朝代：清
体裁：七言绝句

依旧清风拂绿筠，林斋独坐素秋晨。尘心漫自参生灭，昨日来青晤故人。
题静佳斋
作者：弘历
朝代：清
体裁：古风

一动及一静，循环方寸中。一呼及一吸，出入七窍融。儒语收放心，梵经辨三空。乃识静为佳，途殊而归同。然吾请进之，万几在一躬。设使徒耽静，政岂免脞丛。动而有不纷，静而有课功。微斯谁与归，触目理可充。
题静佳斋
作者：弘历
朝代：清
体裁：五言律诗

春山真是静，春意稚为佳。适以值馀暇，因之领小斋。鸟传搴籁幔，苔染向阳阶。不息观乾运，体元兴我怀。
题静含太古山房
作者：弘历
朝代：清
体裁：古风

西峪最胜处，曰两如二酉。其一秀起堂，高朗据崇阜。其一此山房，幽夐藏谷薮。因名含太古，以称实而取。绎思太古来，斯景原斯有。山房忽含之，毋乃类享帚。山自古于房，而房今始搆。合撰归一静，量物随所受。人心小天地，是义可同否。
题静好堂
作者：弘历
朝代：清
体裁：七言律诗

馆曰清舒斋德含，别成幽室一而三。视常于净天光迥，心似不波水影涵。弗厌观书仍结习，每因得句岂非贪。虽然琴瑟亦在御，操缦未能静好惭。
题静室
作者：弘历
朝代：清
体裁：七言律诗

香雾窟堪称静室，最高处迥出凡尘。吟哦旧句浑如昨，惨淡冬山亦可人。抚柏便同参道筦，听泉直欲息言津。风岩木叶萧萧下，会待明年特地新。
题静室·其一
作者：弘历
朝代：清
体裁：七言绝句

到逢三伏犹无暑，况是清和雨后来。半晌不妨聊止息，一心何处惹尘埃。
题静室·其二
作者：弘历
朝代：清
体裁：七言绝句

松籁萝烟净有馀，好从云外卜山居。仙人石室芝英长，不解求仙莫浪锄。
题静寄山房
作者：弘历
朝代：清
体裁：五言律诗

山庄无不静，是处静无过。远俗遥遮岭，澄怀近绕波。最宜读周易，况幸值时和。寄兴非关动，神尧诏我多。
题静寄斋
作者：弘历
朝代：清
体裁：五言律诗

左厢有朴宇，往岁驻于斯。地古树多荫，春寒花未蕤。骋怀足佳矣，容膝且安之。设曰寄乎静，静当寄向谁。
题静寄斋
作者：弘历
朝代：清
体裁：五言律诗

麓寺旁精舍，三间无取宽。清宵堪托宿，飒景不妨寒。图省多人力，欣兹容膝安。松岩皴积雪，静寄惬澄观。
题静怡轩
作者：弘历
朝代：清
体裁：古风

彤宫宴息处，清舒敞云楣。綷疏例弗却，珠缀奢厌施。琴书个中富，间亦陈鼎彝。穆然古与对，三代兴翘思。汉唐两文帝，尚未窥藩篱。三代讵易言，以此增忸怩。侧席恒不遑，奚曾静且怡。
题静怡轩
作者：弘历
朝代：清
体裁：五言律诗

惟静致心怡，怡非静所知。讵因耳目适，要在雨旸时。松籁轻含爽，花珠馥缀滋。休言万几暇，益励九歌思。
题静怡轩
作者：弘历
朝代：清
体裁：五言律诗

意静则身怡，文轩并得之。一时兹避暑，两岁未言诗。纱牖风轻送，石阶旭渐移。当年结搆意，孤矣不堪思。
题静憩轩
作者：弘历
朝代：清
体裁：古风

静憩轩实青宫名，尔时真静亦真憩。居今那有静憩时，无过相沿额胜地。悦心殿侧室三间，苍松怪石颇佳致。额以静憩亦多年，过门不入则且置。即使入室暂徘徊，笋席曾无暂暖事。春晴虑旱每蹙眉，秋霖惧涝常廑意。万几终始怀永图，一心敬怠凛明畏。圣人主静我未遑，高轩得憩以为愧。
题静憩轩叠旧作韵
作者：弘历
朝代：清
体裁：古风

室是旧书斋，一向此习静。明道有至训，动定静亦定。万几值清暇，讵无堪适兴。义府有馀乐，琴轩致虚净。玉版顷閒榻，吟几仍晚凭。会心皆可参，玩物斯为病。明窗驹影过，谁识流阴竞。昔以忘天倪，今以观物性。
题静明园十六景 其一 廓然大公
作者：弘历
朝代：清
体裁：五言律诗

沼宫时燕豫，召对有明庭。即境爱空阔，因心悟逝停。鉴呈自妍丑，汲取任罍瓶。敷政真堪式，宁惟悦性灵。
题静明园十六景 其七 溪田课耕
作者：弘历
朝代：清
体裁：五言律诗

引泉辟溪町，不藉水车鸣。略具江南意，每观春月耕。嘉生辨粳稻，农节较阴晴。四海吾方寸，悠哉望岁情。
题静明园十六景 其三 玉泉趵突
作者：弘历
朝代：清
体裁：五言律诗

济南将浙右，第一让皇都。镜水呈功德，屏山叠画图。涧瀍千载利，玉帛万方趋。日下传成说，于今始正诬。
题静明园十六景 其九 采香云径
作者：弘历
朝代：清
体裁：五言律诗

松径招提出，兰衢宛转通。植援防鹿逸，学圃望鱼丰。是药文殊采，非云八伯丛。欲因知野趣，匪事慕莼菘。
题静明园十六景 其二 芙蓉晴照
作者：弘历
朝代：清
体裁：五言律诗

秋水南华趣，春光六月红。羞称张氏面，不断卓家风。无意峰光落，恰看晴照同。更传称别殿，旧迹仰睎中。
题静明园十六景 其五 圣因综绘
作者：弘历
朝代：清
体裁：五言律诗

为爱西湖上，行宫号圣因。图来原恰当，构得宛成真。钟递南屏韵，山标上竺皴。所输波万顷，却便阅耕畇。
题静明园十六景 其八 清凉禅窟
作者：弘历
朝代：清
体裁：五言律诗

名山结初地，葱萃四邻通。爱此清凉窟，常饶松竹风。花如悟非色，鸟解说真空。比似白莲社，回舆笑彼翁。
题静明园十六景 其六 绣壁诗态
作者：弘历
朝代：清
体裁：五言律诗

绝壁幻云烟，时开锦绣然。名家空藻缋，大块不雕镌。留此千年意，居然四十贤。曹刘如降格，知复定谁先。
题静明园十六景 其十 峡雪琴音
作者：弘历
朝代：清
体裁：五言律诗

抟壁上层椒，琤然仙乐调。色疑舞滕六，制不出雷霄。云雾生衣湿，川原入目遥。置身尘以外，得句亦因超。
题静明园十六景 其十一 玉峰塔影
作者：弘历
朝代：清
体裁：五言律诗

窣堵最高处，岧岧霄汉间。天风摩鹳鹤，浩劫镇瀛寰。结揽八窗达，登临一晌閒。俯凭云海幻，朅尔忆金山。
题静明园十六景 其十三 镜影涵虚
作者：弘历
朝代：清
体裁：五言律诗

济上曾流憩，珍珠故此如。淙淙常漱玉，朗朗镇涵虚。曲折千廊绕，团圞一镜储。宁无于水鉴，絜矩试凭诸。
题静明园十六景 其十二 风篁清听
作者：弘历
朝代：清
体裁：五言律诗

水木翳然处，端宜植此君。每因机虑息，常有静声闻。鸾戛风中籁，龙飞月下文。王家多子弟，应尔独超群。
题静明园十六景 其十五 云外钟声
作者：弘历
朝代：清
体裁：五言律诗

静室花宫侧，钟声发上方。隔云音越迥，警俗意弥长。似共天花落，何殊梵偈扬。七条如可悟，不必问真常。
题静明园十六景 其十六 翠云嘉荫
作者：弘历
朝代：清
体裁：五言律诗

古栝金源种，双株尚郁然。适因构閒馆，堪以悟齐年。翠影虚窗外，寒涛敞座边。夷齐名塞上，续咏欲增前。
题静明园十六景 其十四 裂帛湖光
作者：弘历
朝代：清
体裁：五言律诗

湖名传日下，此日偶重题。縠影风前裂，机声烟外低。噞喁乐鲦鲤，翔翥集凫鹥。讵止歌清浊，还因会筦倪。
题静明园十六景 其四 竹垆山房
作者：弘历
朝代：清
体裁：五言律诗

惠泉仿雅制，特为搆山房。调水无烦远，名泉即在旁。一时仍漫画，五字旋成章。瓶罄何须虑，松鸣真是凉。
题静益书屋
作者：弘历
朝代：清
体裁：古风

一静诸缘空，惟空万有宅。试看大地与山河，皆住空中弗逼仄。是屋方不逾十尺，纳景无穷那嫌窄。峰围林逻实静哉，集虚义玩谦受益。
题静缘书屋
作者：弘历
朝代：清
体裁：五言律诗

书屋近园门，入门每憩存。静缘久颜额，诗趣恰迎轩。景谧本超俗，心清欲忘言。自嗤践言未，摘句正频烦。
题静缘书屋
作者：弘历
朝代：清
体裁：五言律诗

静明园里室，便以静缘名。可识一而二，在宁性与情。契怀境远俗，触目景惟清。巧拙底须论，五言率尔成。
题静虚斋
作者：弘历
朝代：清
体裁：古风

怪石罗曲径，新笋发翠枝。散步欲小憩，书斋此恰宜。适可素几凭，于焉古帙披。迩日炽炎熇，个中如不知。心静自然凉，白傅岂我欺。
题静赏室
作者：弘历
朝代：清
体裁：古风

石城进北门，暇涉山一带。含青及玉岑，清要领其最。斯室据中间，翠微嘉荫荟。适可歇众役，岩居安以泰。静赏向所额，无取景如绘。息念默观心，以受万物会。
题静馀轩
作者：弘历
朝代：清
体裁：古风

于轩为静馀，于人为馀静。有识无识间，犁然本殊境。有识者为暂，无识者为永。暂永已弗敌，有无岂相等。而我哓哓言，是谓不自省。
题面壁石
作者：弘历
朝代：清
体裁：七言律诗

大地那非碧眼僧，九年面壁却何曾。宋云道是逢葱岭，五叶原教到慧能。片石无端留色相，千秋不必考明徵。我非见布疑黂者，画取由他故事增。
题鞶鉴图
作者：弘历
朝代：清
体裁：七言律诗

子安为序令狐跋，遂使鉴鞶永祀传。排字巧成双韵叶，钩枝旋看八花妍。盘中陈郡创斯意，机上苏媛可并肩。不与世间留姓氏，綵鸾输作有名仙。
题韩干春山游骑图
作者：弘历
朝代：清
体裁：古风

三卷两轴共六马，韩干所绘藏石渠。其三宣和瘦金识，然皆蓝田款识无。即今复遇不胫走，睹此春山游骑图。却亦无韩之款识，徒因蕉林签定诸。虽云肉胀神豪岸，质以旧藏法不殊。一图乃具有六骑，似證其六皆然乎。骑者结束各倜傥，如闻前后相招呼。不名一家岂独马，采石风止言近诬。何必一一徵姓氏，而为刻舟求剑徒。
题韩干照夜白
作者：弘历
朝代：清
体裁：五言律诗

于古闻空冀，而今果识韩。独嘶霜月白，特立朔风寒。有志陵金络，无心忆锦鞍。丹青曹霸老，画肉也应难。
题韩干照夜白叠前韵
作者：弘历
朝代：清
体裁：五言律诗

古称照夜白，马里泰山韩。丝络为谁老，沙场岂虑寒。骏宁烦赠策，良识不回鞍。冀北群原夥，由来伯乐难。
题韩干猿马图
作者：弘历
朝代：清
体裁：七言绝句

马放霜蹄驰峻坂，猿伸月臂挂乔枝。既云意寓参同契，淩厉超腾又底为。
题韩干画马
作者：弘历
朝代：清
体裁：七言绝句

不凋气体尚犹存，鞍鞁弗施自在原。祗以誉师排弟子，少陵未免过苛论。
题韩干马性图
作者：弘历
朝代：清
体裁：五言绝句

不求形沛艾，端取性骁腾。试看骅骝寿，谁云凋丧曾。
题韩滉丰稔图真迹
作者：弘历
朝代：清
体裁：古风

开元贤相有肖子，书传张旭画孙繇。老笔萧萧写村牧，不异丙吉问喘牛。或降于阿或饮池，村村击壤西成秋。此景祗宜图上看，度支当日烦持筹。何如貌瘦天下肥，明良一德誇韩休。
题韩滉田家风俗图用旧题者韵 其一 灌溉
作者：弘历
朝代：清
体裁：古风

绿苗秀欲齐，穑事忙村庄。时泽既未沾，翻车引野塘。炙背相勤劬，谁趁午阴凉。四民惟农苦，哿矣豪富郎。
题韩滉田家风俗图用旧题者韵 其七 舂碓
作者：弘历
朝代：清
体裁：古风

五羊未遇时，身世轻一叶。岂知功业成，感深相杵荅。既舂亦既碓，玉粒期甘滑。厌彼机心转，宁吾胝足蹋。
题韩滉田家风俗图用旧题者韵 其三 登场
作者：弘历
朝代：清
体裁：古风

宛然睹高廪，不讳丰年优。多黍复多稌，西陌将东畴。馀三防后岁，具四播今秋。孰谓农有暇，请看食未浮。
题韩滉田家风俗图用旧题者韵 其九 入仓
作者：弘历
朝代：清
体裁：古风

筛砻既备功，嘉谷应登庾。湫湿防黴涴，高垲为廊庑。我属望甘霖，愁心日旁午。展此冀纾怀，终风又彭怒。
题韩滉田家风俗图用旧题者韵 其二 收刈
作者：弘历
朝代：清
体裁：古风

颖栗有次第，三时序匪卒。奄观逮铚艾，岂复辞偻折。既以完官租，亦将赎私褐。赎褐云胡为，聊藉禦冬月。
题韩滉田家风俗图用旧题者韵 其五 簸扬
作者：弘历
朝代：清
体裁：古风

农事合家作，乳子背众前。大姑待把穗，簸出珠颗圆。抱哺而并倨，赴时彼何专。惟是质有礼，熙熙乐逢年。
题韩滉田家风俗图用旧题者韵 其八 筛
作者：弘历
朝代：清
体裁：古风

老翁坐风檐，咄咄课细簸。将以输天庾，筲三岂谓过。粗秕讵狼戾，得饱鸡豚贺。痴孙莫唤妪，妪孱正酣卧。
题韩滉田家风俗图用旧题者韵 其六 砻
作者：弘历
朝代：清
体裁：古风

初扬藉簸风，再砻资石齿。有如琢磨功，斐然乃君子。为仓欲洁好，为廪欲高峙。珍重语儿孙，宁容轻视此。
题韩滉田家风俗图用旧题者韵 其四 持穗
作者：弘历
朝代：清
体裁：古风

颗粒附干穗，敲持要令脱。耞声互应荅，喜藉微风发。胼手那辞劳，震耳何嫌聒。遗柄可供爨，犹省拾榾柮。
题韵古堂
作者：弘历
朝代：清
体裁：五言律诗

古屋液池边，古钟依律编。周回十二月，隐现几千年。讵曰音归正，还教阙补前。无能致率舞，祗合此高悬。
题韵古堂
作者：弘历
朝代：清
体裁：古风

堂因获古钟，遂以额韵古。讵在宫商间，典谟垂训诂。三代尚憪然，唐虞瞠目怃。斯民犹斯民，顺则安能睹。昌黎曾有言，罅漏惟苴补。
题韵古堂
作者：弘历
朝代：清
体裁：七言绝句

律吕相生贞起元，古钟十二月推援。若询及节应时句，太蔟为宫微旨存。
题韵古堂
作者：弘历
朝代：清
体裁：七言绝句

斯民三代语难删，每至溪堂辄赧颜。韵古要当行古道，岂关十二镈钟间。
题韵古堂
作者：弘历
朝代：清
体裁：七言律诗

西江古器列南台，有暇于斯每一来。考羽量宫逊未矣，关雎麟趾缅悠哉。春音正叶和而盎，冰鉴犹呈朗以皑。礼乐周官因可溯，其间揖让那能陪。
题韵古堂
作者：弘历
朝代：清
体裁：七言绝句

钟获西江存古韵，作堂补器睪思遥。由来韵古应法古，讵在宫商角徵调。
题韵松斋
作者：弘历
朝代：清
体裁：七言绝句

翠阴谡谡响频兴，清韵能令万虑澄。贞白虽然留故事，高楼未拟建三层。
题韵松轩
作者：弘历
朝代：清
体裁：七言绝句

双松落落昔年为，又觉参差长数枝。不似之中似而已，春风动影示无移。
题韵松轩
作者：弘历
朝代：清
体裁：七言绝句

种松将欲古形呈，十载光阴瞥眼征。迥异寻常听谡籁，田盘想此递先声。
题韵琴斋
作者：弘历
朝代：清
体裁：古风

镜浦虽冱凝，流泉故不冻。泠泠常作声，已觉春温贡。斋傍竹特茂，清籁和吟凤。响应有相投，底藉八音众。寄意笑柴桑，无弦犹抚弄。
题项元汴东井砚
作者：弘历
朝代：清
体裁：七言绝句

项家东井犹馀砚，岂是五星所聚曾。阁亦山庄额天籁，殊其间雅用非应。
题项元汴端石四螭砚
作者：弘历
朝代：清
体裁：七言绝句

四螭鉴式法炎刘，书画千秋朗鉴收。不识当年天籁阁，躬行鉴已亦思不。
题项圣谟天香书屋图
作者：弘历
朝代：清
体裁：七言绝句

小庾诗情老王法，萧萧短幅写无遗。独饶神契不言处，秋仲皋涂精舍时。
题项圣谟婪尾春图
作者：弘历
朝代：清
体裁：七言绝句

花本惟争草木差，不胜朵重一枝斜。便呼婢亦何妨尔，应识身名出郑家。
题项圣谟摹韩滉五牛图再叠前韵
作者：弘历
朝代：清
体裁：七言律诗

采采相忘水石閒，黄钟韵满脰鸣间。青桐居士今知胜，虎贲中郎枉慕艰。兼得王羊不胫閒，千年一瞬静披间。居然十五牛来牧，恒亦因知穑事艰。
题项圣谟松下琴兴
作者：弘历
朝代：清
体裁：七言绝句

嘉兴项氏多能画，独数圣谟巨擘称。松下待琴未鼓者，兴于涛韵得相应。
题顾宪成解论语四勿
作者：弘历
朝代：清
体裁：七言绝句

克已为仁请问目，告之四勿训犹亲。如何解作庄严法，足识斯人学不醇。
题顾德谦摹梁元帝蕃客入朝图
作者：弘历
朝代：清
体裁：七言绝句

梁图顾仿犹津逮，婆利龟兹务远奇。可笑江南安撮土，鲁河南竟入诸夷。
题顾恺之洛神图
作者：弘历
朝代：清
体裁：五言律诗

赋本无何有，图应色即空。传神惟梦雨，拟状若惊鸿。子建文中俊，长康画里雄。二难今并美，把卷拂灵风。
题顾源喜雨图口号
作者：弘历
朝代：清
体裁：七言绝句

蕴暑如蒸待雨来，图成而霔喜应该。我今展画徒延望，嘉澍何时祇喟哉。
题顾铨摹阮郜女仙图叠题阮画韵·其一
作者：弘历
朝代：清
体裁：七言绝句

行云冉冉步璇空，虹带霞衣世鲜同。殊彼一时降洛浦，致他八斗赋惊鸿。
题顾铨摹阮郜女仙图叠题阮画韵·其三
作者：弘历
朝代：清
体裁：七言绝句

阮学周王顾摹阮，后生师法视前人。不因新旧装池异，咄咄怜他欲逼真。
题顾铨摹阮郜女仙图叠题阮画韵·其二
作者：弘历
朝代：清
体裁：七言绝句

黄庭手把静而娟，跳脱轻伊恋世缘。别有双成翩赴约，飞来天外驾胎仙。
题颐和轩
作者：弘历
朝代：清
体裁：七言律诗

自我菟裘预修是，至今十七又经年。历三归政原看近，半九名言庶践前。肯彼宋高早图预，尚兹羲象励乘乾。他时能此颐和否，不敢必惟赖昊天。
题颐和轩
作者：弘历
朝代：清
体裁：五言律诗

颐和榜轩额，归政拟斯便。几暇偶然憩，春光尚未妍。循名非此日，责实待他年。底以消清晏，无过敦简编。
题颐志堂
作者：弘历
朝代：清
体裁：五言律诗

颐志多芸籍，当年乐缥缃。仙庄好风日，圣母驻徜徉。即此怡神永，故知取义长。愿言千万岁，伴奂正无央。
题颜真卿书朱巨川前后告身各于其卷书之
作者：弘历
朝代：清
体裁：七言律诗

谁识告身有后前，丰城无意得珍联。高卑品秩因文别，今古风规以字延。舟楫岂诚巨川用，龙蛇斯实灌园传。弆藏题识率难考，何碍骊珠真者全。
题颜真卿祭侄文藁
作者：弘历
朝代：清
体裁：七言律诗

贼臣不救孤城陷，卵覆巢倾受酷残。率彼国多忠烈士，知他民鲜凿耕安。祈天永命奈何忽，制治保邦所以难。独恨尔时作君者，深宫歌舞自寻欢。
题颜辉袁安卧雪图
作者：弘历
朝代：清
体裁：五言律诗

远峰积玉皑，野径旅踪埋。独乐蓬庐卧，谁期驷马来。应门无五尺，一室自三才。可望不可见，别饶生面开。
题飞云轩
作者：弘历
朝代：清
体裁：七言绝句

何曾写雾出楹楣，每喜非烟蔚砌墀。设问高轩存所乐，飞来飞去要宜时。
题飞云轩
作者：弘历
朝代：清
体裁：七言绝句

春冀英英作势浓，秋希敛尽不遗踪。坐轩棘欲云飞去，轩笑不知何所从。
题飞淙阁
作者：弘历
朝代：清
体裁：五言律诗

天一本无翼，淙空乃若飞。势疑翔且翥，色讶是耶非。冲出气元漠，擘开山翠微。今朝观振鹭，周雅辨依稀。
题飞淙阁
作者：弘历
朝代：清
体裁：七言绝句

雨后飞淙谡且雄，簸林蹶石落层空。应携焦尾调徽轸，写入松风是异同。
题食蔗居
作者：弘历
朝代：清
体裁：五言律诗

一径寻山岨，千峰落夕阳。栖岩原有屋，问景可凭床。鸦影背翻现，蛩音胁鼓藏。心神满凉意，奚用大官浆。
题食蔗居
作者：弘历
朝代：清
体裁：古风

食蔗末益甘，是居有若是。石溪几转遥，岩径百盘里。十步不见屋，见屋到尺咫。攀磴坐南荣，纵目在千里。信马去秋得，断手今年矣。三间与创名，万象该精旨。此无警句酬，想乃无其理。
题饮马池
作者：弘历
朝代：清
体裁：七言绝句

饮马阳阿尚有潭，下齐当日识奇男。觊觎何事窥神器，钟室凄凉转不堪。
题饮鹿砚
作者：弘历
朝代：清
体裁：五言律诗

端溪岩石种，尚有矿金存。体具刚柔质，光涵雷电翻。神龙谁割雾，玉免昔朝元。琢作饮泉鹿，天池即此源。
题馀清斋
作者：弘历
朝代：清
体裁：五言律诗

书屋崇基上，春窗日正明。所欣白榻据，便有绿编横。兰席消今暇，松涛韵古声。韶光来尚迟，真是有馀清。
题香山寺二首·其一
作者：弘历
朝代：清
体裁：五言律诗

龙门凡十寺，第一数香山。自古才华地，当秋䍐跸间。阙峰迎巀嶭，伊水俯潺湲。始见人枫叶，霜前三两殷。
题香山寺二首·其二
作者：弘历
朝代：清
体裁：五言律诗

静室暂周旋，兴怀每睪然。如斯看水逝，不改是峰连。画意谁能貌，吟情祇合蠲。虑输白少傅，已著祖生鞭。
题香岩室
作者：弘历
朝代：清
体裁：古风

云脚已收雨，树头犹坠露。破湿寻山蹊，明当旋跸去。岩室发幽香，不知来何处。四邻蔚翠润，中有微风度。
题香岩室
作者：弘历
朝代：清
体裁：古风

山阴多嵌岩，㟏岈复屴崱。倚石搆静室，宁费穿凿力。野草与秋花，非空亦非色。我却忧劳人，个中讵居得。居以水月相，原即薝卜域。不可拟咨议，是道非语默。
题香岩室
作者：弘历
朝代：清
体裁：七言律诗

香山山室号香岩，提要欣兹了不凡。三界惟心该浃宙，八还辨见悟楞严。红多贴水泉声静，绿欲锁林峰色巉。金弗博金此何谓，重儓七字更须芟。
题香扆殿
作者：弘历
朝代：清
体裁：五言律诗

冰床过太液，香扆坐初春。铜旭窗明暖，芸编几净陈。讵惟资博物，要必始脩身。佔毕少年处，谁为刮目人。
题香扆殿
作者：弘历
朝代：清
体裁：五言律诗

十五读书处，匆匆五十年。缥缃若有待，学业祇依然。惭愧诚多矣，殷勤欲勉旃。于中稍得力，弗蹈自欺愆。
题马和之周颂图
作者：弘历
朝代：清
体裁：七言律诗

学诗堂记早成吾，十二和之真迹胪。已是空前无别望，谁知继后有同符。适回江国南巡跸，恰得马家周颂图。即境裒时甘雨足，敬之匪懈敢忘乎。
题马和之袁安卧雪图
作者：弘历
朝代：清
体裁：五言律诗

雪卧不知寒，袁安贫果安。笔耕千兔秃，皮相五羊单。处塞完名易，逢亨践行难。和之绘高节，讵止供吟看。
题马和之麻姑
作者：弘历
朝代：清
体裁：七言绝句

戍削腰支裾曳雾，人间复与方平遇。类鸟爪纵善爬搔，未若自家知痒处。
题马琬幽居图·其一
作者：弘历
朝代：清
体裁：七言绝句

溪几回中峰几环，幽居真合称高閒。依稀似是曾经处，逸兴遄飞到摄山。
题马琬幽居图·其二
作者：弘历
朝代：清
体裁：七言绝句

讶是王家荷叶皴，阅知文璧画传神。祗宜居此谢尘务，却我原非个里人。
题马琬秋山行旅图
作者：弘历
朝代：清
体裁：七言绝句

背负肩挑策蹇者，纷纷名利各传真。徒观贉首留名字，幸有当年说项人。
题马远四皓图
作者：弘历
朝代：清
体裁：七言绝句

遁迹商颜一例清，不夷齐实弟和兄。如何对奕长松下，胜负居然有斗争。
题马远岁朝图
作者：弘历
朝代：清
体裁：七言律诗

良田广宅富人居，乐岁三元庆有馀。崔榻已欣纷置笏，贾门早卜喜充闾。庭前柏子翠宜盏，瓶里梅花香满裾。比户盈宁关治理，希哉致此正廑予。
题马远板桥踏雪图用巴颜布哈题什韵
作者：弘历
朝代：清
体裁：古风

天雨六霙可为粟，积素满岩溪绕曲。河中写出浩然趣，略彴踏过深见木。题者能画复能诗，蒙古岂无人中玉。
题马远秋浦归渔
作者：弘历
朝代：清
体裁：七言绝句

归舟那系荻芦丛，攫取笭箵满不空。底识个翁閒逸趣，鬓丝飘散鲤鱼风。
题马远雪景
作者：弘历
朝代：清
体裁：五言律诗

纑地传南宋，芸香满幅吹。六花飘未止，万嶂迥如夷。旅客桥头踏，渔翁蓑上披。河中独妙处，不必置然疑。
题马麟溪山行旅图
作者：弘历
朝代：清
体裁：五言律诗

关山逮秋仲，旅客问程时。焦墨含萧飒，层峰益奥奇。遵途据蹇跛，望瀑坐厜㕒。世学无些欠，岂诚远所为。
题马麟花卉小帧 其一 蛱蝶寻芳
作者：弘历
朝代：清
体裁：七言绝句

别开生面马蹄香，玉蘤琼葩各斗芳。点染椒涂供睿赏，那更五国忆凄凉。
题马麟花卉小帧 其七 秋塘晓艳
作者：弘历
朝代：清
体裁：七言绝句

祗候能传待诏风，徒观疏渲极精工。碧江未见舒霞脚，幻出霜前一带红。
题马麟花卉小帧 其三 御园嘉卉
作者：弘历
朝代：清
体裁：七言绝句

非春艳复非秋朵，掌上仙人金殿旁。别有钟陵寄遐思，可须画史恨王嫱。
题马麟花卉小帧 其二 上苑韶光
作者：弘历
朝代：清
体裁：七言绝句

半臂江山犹可撑，韶光上苑正怡情。了知衣紫胜衣白，不见山人觌面迎。
题马麟花卉小帧 其五 瑞露凝香
作者：弘历
朝代：清
体裁：七言绝句

瀛海珊瑚堪作箸，昆崙琼琇乍为杯。九天沆瀣擎来满，汉武金盘底藉哉。
题马麟花卉小帧 其八 桂林霜气
作者：弘历
朝代：清
体裁：七言绝句

爽入金�月有光，碧琼枝上粟霏黄。皋涂自是临安美，使我遐心忆鹫香。
题马麟花卉小帧 其六 琼葩玉映
作者：弘历
朝代：清
体裁：七言绝句

鼓翼翩�俨欲飞，九苞未睹德为辉。凤兮奚被鹅毛号，难解丹青寓意微。
题马麟花卉小帧 其四 清和池沼
作者：弘历
朝代：清
体裁：七言绝句

新莲出水鸟相呼，御沼清和俨入图。泛索如将纵遥目，定须小驾出西湖。
题驼基石五螭砚
作者：弘历
朝代：清
体裁：七言绝句

驼基石刻五螭蟠，受墨何须誇马肝。设以诗中例小品，谓同岛瘦与郊寒。
题高义园
作者：弘历
朝代：清
体裁：五言律诗

万笏天平翠，名园有范家。但看题两字，早觉胜其他。雨意如湔竹，风情善舞花。麦舟前轨在，善继莫教差。
题高义园
作者：弘历
朝代：清
体裁：古风

纡磴下灵岩，天平秀迎目。即夷度溪町，菜黄春麦绿。入松复里许，山庄清且淑。林泉迥明净，兰茝纷芳馥。葱旧入窗户，云烟润琴牍。午桥义何取，涑水乐非独。经临望祠宇，徘徊慕高躅。文正之子孙，家风尔其勖。
题高义园藏范仲淹书伯夷颂
作者：弘历
朝代：清
体裁：七言律诗

韩辞范楷伯夷躅，俱是千秋第一流。必自卓标天地节，方堪坐解庙堂忧。富文题者真同道，秦贾当之岂不羞。高义园诚赖有此，勖哉何以继箕裘。
题高义园藏范仲淹书伯夷颂叠前韵
作者：弘历
朝代：清
体裁：七言律诗

圣之清乃伯夷也，小范原为任者流。可识颂书聊寓意，应知记作未忘忧。重看真迹惟增快，世守家声信弗羞。秦贾富文胥鉴赏，今思未是集狐裘。
题高义园藏范仲淹伯夷颂再叠前韵
作者：弘历
朝代：清
体裁：七言律诗

昨年亲炙夷齐庙，台陟清风滦绕流。傲世惟希巢父乐，吊民未韪武王忧。衣冠不羡千秋史，薇蕨还胜五鼎羞。同志后来应谁氏，依稀钓者有羊裘。
题高克恭夜山图即用其韵
作者：弘历
朝代：清
体裁：七言绝句

虬松深处山千尺，鉴水澄时月一方。借问作么参色相，螺峰几点是真常。
题高克恭夜山图用卷中高启诗韵
作者：弘历
朝代：清
体裁：古风

房山夜山图，有两皆奇状。其一已仿为，落笔惭豪放。略以向背分，聊为晦明象。此则更超神，元气郁衍瀁。可一不可再，观海难为浪。雄浑中具秀，蕴藉外馀壮。渤海题五字，诗与画争王。万松我亦到，春宵圣湖上。
题高克恭山村图
作者：弘历
朝代：清
体裁：七言绝句

尚书醉笔写云山，云气模糊山叠鬟。安得痴龙乘此势，崇朝作雨遍人间。
题高克恭山水
作者：弘历
朝代：清
体裁：五言律诗

云容疑吐巘，雨意欲垂空。乔树润如滴，孤峰势独雄。许浑句已契，米芾法真同。讵是珍希见，偏欣气韵充。
题高克恭林峦烟雨图
作者：弘历
朝代：清
体裁：七言绝句

溟濛那辨菰蒲屿，林鸟低飞乱烟雨。前溪渔父棹舟归，不觉蓑衣重几许。
题高克恭雨景
作者：弘历
朝代：清
体裁：五言律诗

画竟雨如澍，房山自所云。展仍对佳霔，霏似落浓云。意以运灵幻，神非关苦勤。村田阿那畔，谁者出耕耘。
题高克明庐山草堂图
作者：弘历
朝代：清
体裁：六言诗

匡庐秀甲天下，草堂图自克明。境致有松有竹，山色疑雨疑晴。何碍缁黄厕侣，惟期山水怡情。欲问同人会处，不知谁是君平。
题魏了翁周易要义
作者：弘历
朝代：清
体裁：古风

华父师敬子，其学传紫阳。紫阳注周易，独称卜筮方。举占意有谓，恐人涉荒唐。魏乃宗正义，删繁取其臧。释文考陆氏，兼引马郑王。简以得其要，约而颇致详。彝尊尚弗知，希宝诚吉光。开宗辟虚元，孔门教用彰。三易明周称，盖谓取岐京。乾健具四德，坤顺惟随倡。弗牛而曰马，牝马行无疆。然予更思之，仍即一乾刚。乾坤分既定，馀卦推类明。大端弗失正，十翼臣之良。出处益卓然，正色立朝纲。岂徒托空言，用易诚有常。四库广搜罗，懋柱出珍藏。钞刻俾归之，牖世文教昌。卷首题五言，用贲世守长。
题鱼藻轩
作者：弘历
朝代：清
体裁：五言律诗

负冰初过矣，依藻又怡然。物各适其适，时维迁不迁。跃潜喻合道，动静性俱天。设拟牧人梦，所祈是有年。
题鸡鸣山
作者：弘历
朝代：清
体裁：古风

元黄剖判初，江流山即峙。山不自道名，名况非其始。六朝称鸡笼，或云因形似。易谓名者谁，纷任后人揣。汉魏前无闻，时宁未有此。或开处士馆，教授传经旨。或创浮屠宫，清净演禅理。我来畅远目，元武澄见底。欲倩扬清波，称谓一以洗。
题鸲鹆梅花玉韘
作者：弘历
朝代：清
体裁：五言律诗

黝鸟花间立，依稀梦里欧。因材堪琢韘，兆瑞漫衔钩。黑白呈双质，彤卢句四侯。如闻鸣哵哵，香共好音流。
题鹖冠子
作者：弘历
朝代：清
体裁：七言律诗

鈇器原归厚德将，杂形匪独老和黄。朱评陆注同因显，柳谤韩誉两不妨。完帙幸存书著楚，失篇却胜代称唐。帝常师处王友处，戒合书绅识弗忘。
题鹤安斋
作者：弘历
朝代：清
体裁：七言律诗

放鹤从来屡咏诗，鹤安复不免拈辞。任他长羽无拘束，即是好生有顺宜。时亦庭前呈舞态，欣于松畔具仙姿。惟馀一节难调处，苑吏禽粮怨减支。
题黄公望九珠峰翠图
作者：弘历
朝代：清
体裁：古风

神笔不择绢与绫，郁葱冈峦千百层。运以元气含以古，弗入世态其明徵。九珠之峰在何所，老铁分明谓我语。弆藏已久始拈题，当面失之每叹古。
题黄公望山水
作者：弘历
朝代：清
体裁：七言绝句

野阁虚支流水上，飞泉遥落白云中。老翁八十犹轩兴，笔力应然积健雄。
题黄公望江山胜览叠旧作题张宗苍仿画卷韵
作者：弘历
朝代：清
体裁：古风

昔命宗苍仿公望，固知得髓非得皮。如何画就率成什，竟致数典翻斯遗。笑予忘本寻其枝，阅十载乃重题兹。徒观一气滔滔者，想见经营般礴写。聚精毫芒以内乎，放意楮墨之外也。耳疑三峡砰雷音，目延两岸森云林。宇宙以来便有此，安容尘世论昔今。此老南宗故高手，入室右丞谁曰否。吴门契友惟懒瓒，抚卷叫绝开吟口。当时卒业十岁馀，盖凑神来非坐须。大江我亦浮三度，以画质之无不如。湔氐遥源因忆诸，造化灵秀潜翊扶，小哉南昌带五湖。
题黄公望溪山雨意卷
作者：弘历
朝代：清
体裁：古风

七十老翁飞逸兴，健笔得要无争多。溪烟山霭纷勃郁，雨意立待将滂沱。町边农父早罢戽，舟上渔子间披蓑。当时快意抚左纸，搆景古研磨大陀。遂教曲尽欲雨妙，润溽触手难为摩。国子博士题贉首，小篆四字成擘窠。懒瓒乃别出手眼，卷后横议推鸥波。英雄欺世故应尔，要己心罄讵有他。富春大岭石渠宝，天然作配非旁罗。气求声应有定理，吾因遐想硕人薖。
题黄公望烟树溪亭小幅
作者：弘历
朝代：清
体裁：古风

日日身在画中行，何用行幐携画卷。以画證境妙趣多，此中会心良不浅。小幅周方不逾尺，纵目顿有千里远。惨澹经营素所工，岂是造物传粉本。溪亭四柱俯清流，背树稍露横云巘。晴烟浩荡望无涯，桥边村墅依微辨。山环水抱别一天，胜处卜居真复善。悦心亭前波映心，招提寺侧峰来眼。到底还输画里兼，大痴首肯吾精辩。
题黄公望烟树溪亭小轴
作者：弘历
朝代：清
体裁：六言诗

叠树不藏山色，小亭可纳溪烟。别撰富春大岭，意无尽处悠然。
题黄增婴儿斗草图
作者：弘历
朝代：清
体裁：七言绝句

撷秀探芳各背携，那怜生意正萋萋。春园巧尽群儿态，休说鄜州有戏泥。
题黄庭坚仪象砚
作者：弘历
朝代：清
体裁：七言绝句

方中圆外绕为池，山谷凿斯象两仪。绨几不教挥翰用，伊人经用惕然思。
题黄庭坚秋叶砚
作者：弘历
朝代：清
体裁：七言绝句

秋来秋叶落庭除，便刻紫端式肖诸。设使分宁将试墨，欲吟句莫若为书。
题黄楼三叠苏轼韵
作者：弘历
朝代：清
体裁：古风

叠险宁非滕口说，每遇苏诗兴轩发。黄楼三登可默去，却虑格卑缘手滑。遐想当年事脩筑，岂有閒情办布袜。隔时水退遇重阳，把盏对花恣豪呷。忆我丁丑始莅此，急葺石堤举笼锸。是时灾馀百室空，鹄面鸠形可怜杀。壬午重来则改观，云龙酬惠起神刹。田有农夫荷锄耕，屋有织妇鸣机轧。即兹元气实大复，仓庾陈陈相因压。为民愁亦为民庆，城楼埤堄俯齾齾。绨几清閒命墨娥，锦屏馥郁喷金鸭。旋教清跸转行宫，老幼欢随走靸霅。
题黄楼五叠苏东坡韵
作者：弘历
朝代：清
体裁：古风

庚子寄题当吟说，未至徐州舟竟发。其年因未值闰月，回途期迫桨荡滑。徒遣重臣驰勘踏，王事岂惜劳靴袜。周家庄至韩家山，一律石工禦嗋呷。南北两岸为次第，乘河未复兴锹锸。壬寅大工已告成，万户安眠免惊杀。今年通闰有馀暇，纡跸重来叩龙刹。况幸癸卯复故道，商贾往来鸣榔轧。河南咫尺即徐城，城上飞楼埤堄压。下临无地水流滔，平眺有屏山层齾。玉局险韵凡五叠，拙速篆烟消睡鸭。诗成依例仍勒壁，颇喜文光腾煜霅。
题黄楼再叠苏轼韵
作者：弘历
朝代：清
体裁：古风

每游黄楼必有说，风流玉局前茅发。到斯欲罢乃不能，把笔先愁韵险滑。野亭且置试衣衫，九日缅怀洗靴袜。望谼幸过守孤城，痛定欢容绿酒呷。贤守勤民应若此，河复为云欣举锸。丁丑事迹略或同，休我生之戚我杀。较于刺史有甚焉，其奈行灾煽罗刹。千方救济不遗力，旋转终赖鸿钧轧。今来闾阎颇改观，菆井卖蒸酒槽压。载登城阁得怡情，黄水回环碧山齾。千村喜睹起耕桑，百里相闻有鹅鸭。一杯遥酹老东坡，何必高情寄清霅。
题黄筌杏竹文禽
作者：弘历
朝代：清
体裁：七言绝句

绿竹高擎红杏花，文禽翩集一枝斜。能言何似无言好，默舞东风斗丽华。
题黄筌梨花山雀
作者：弘历
朝代：清
体裁：七言绝句

肖物渲芳总化机，艺而道也匹应稀。雪禽翻树残英坠，却讶梳翎落去飞。
题黄色辟邪玉圭
作者：弘历
朝代：清
体裁：五言律诗

方水生瑶瑾，云英静以腴。截肪奚可喻，蒸栗得曾无。犹见先王制，如逢君子儒。何须捡唐史，附会诩天符。
题黄鼎岁朝图
作者：弘历
朝代：清
体裁：五言律诗

松惟傍修竹，梅不并凡枝。生面出尘笔，初韶祝嘏词。允宜称净垢，雅合卜延禧。三友三元日，屠苏醉岂辞。
题黄龙洞
作者：弘历
朝代：清
体裁：古风

欲揽栖霞峰，取道黄龙洞。云根殊峭茜，有泉出嵌孔。云昔僧慧开，卓锡处所涌。因移吴兴名，名此山巃嵷。攀陟穷其幽，竹树纷郁蓊。千年紫藤花，穗穗风吹动。天池方半亩，印月不可拢。月即太古镜，池即丹砂澒。宜置忘世人，邱索书数种。不出户庭读，奈予去倥偬。
题齐民溪亭远眺
作者：弘历
朝代：清
体裁：古风

秋树已萧森，秋波亦浩渺。溪亭可骋望，无碍远山绕。凭几默会人，得句知多少。
题龙门三叠高启韵
作者：弘历
朝代：清
体裁：古风

天平之龙门，不知谁留迹。青邱已题句，五字拈明白。雄峰走若怒，到此忽双劈。曾无浪泻河，但有月涌夕。讶此金阎郡，移彼底柱石。千年古萝薜，苍萦复翠积。向曾一涉吟，十五春秋隔。重来乃熟路，何妨诡蹊窄。曲针嫌磁石，腐芥弃虎魄。一经高氏咏，秀色生岩壁。把笔拟欲罢，其如兴偏激。遐思启之事，未忘情点额。向谓德潜胜，年老登仙籍。言行不相符，空负李膺客。
题龙门再叠高启韵
作者：弘历
朝代：清
体裁：古风

每遇佳山水，爱寻古人迹。尤喜汗简青，足消虚室白。天平有龙门，不识何年劈。季迪本吴人，恒此娱旦夕。奇想托豪吟，五字光岩石。披芸久入诵，来往吾怀积。今巡重揽胜，当面可成隔。万丛林欲关，一线天犹窄。宜游神仙侣，足稳蛟龙魄。徘徊还罢登，翘首眄云壁。两番赓险韵，逸兴仍勃激。何必定夏阳，空传腮与额。名字亦已纷，安所徵往籍。不如返勤政，栖迟让烟客。
题龙门用高启韵并示沈德潜
作者：弘历
朝代：清
体裁：古风

导河自龙门，卓哉神禹迹。三峡流束黄，万古浪无白。明传四载乘，幻讵五丁劈。天平忽有之，亦非一朝夕。青邱曾留题，逸兴托泉石。我来游范园，万笏看累积。细雨偶罢登，应是尘凡隔。展集爱格高，赓诗虑韵窄。欲罢又不能，聊以抒吟魄。千乘与万骑，岂必沿幽壁。不如付高士，枕流漱石激。季迪非忘世，抚景思点额。何一谒真龙，还削神仙籍。德潜大胜之，老作金门客。
额勒登保汪新奏报生擒首逆覃加耀楚境肃清诗以志慰
作者：弘历
朝代：清
体裁：七言律诗

昨年�贼今年获，辗转春秋阅岁终。起事省中擒一首，传闻处亦惧群凶。久延虽不足行赏，效力原当酌纪功。明亮等仍督饬谕，寸衷略慰尚馀忡。
风
作者：弘历
朝代：清
体裁：古风

云作风随来，云散风随止。自卯达未申，盖经数度矣。风如能擅权，云觉太让彼。挟雨三四点，落同弗落耳。明当洁粢盛，或有昭假理。变置则何敢，吾曾论孟子。惟应竭衷诚，祈佑自责已。
风
作者：弘历
朝代：清
体裁：七言绝句

云容欲结遌风开，何事南薰转近隤。应为迩年春太幸，只今孤注送愁来。
风
作者：弘历
朝代：清
体裁：古风

前日阴而风，切恐驱云去。今日雨而风，乃喜驱云聚。配藜霮䨴间，高下瀰漫布。风无如之何，翻觉其势助。便晴佳亦欣，即雨过岂虑。别有箫韶音，泠泠在高树。
风
作者：弘历
朝代：清
体裁：五言律诗

半夜西风作，怒号万窍强。驱云同振落，放日俾腾光。正喜披新霁，何妨迫峭凉。丰隆昨朝势，变幻底为常。
风
作者：弘历
朝代：清
体裁：古风

卓午山吐云，复引望雨意。宿润欣稍佳，优沾希更继。少顷乃变风，塕然作氛翳。寸泽曾几何，而禁吹万恣。罢围坐行宫，踟躇愁弗置。
风
作者：弘历
朝代：清
体裁：古风

园林当首夏，暖风日日吹。拂云似席卷，飘絮如雪飞。繁蕊将辞条，催残胡疾为。对之惄焉愁，不为惜芳菲。年来春雨艰，多赋云汉诗。去冬三白佳，膏泽被郊畿。满拟二麦丰，慰我三农饥。亢旱虽未形，待泽正此时。先忧理则然，后乐非所期。
风
作者：弘历
朝代：清
体裁：古风

山中易作风，云散风随至。万窍本怒号，千林更助势。既嫌阻雨泽，复厌扬尘翳。几曾誇以雄，惟觉虑乎备。解之者前曰，于麦或有利。性凉实憎热，摆浪乃宜穗。其然岂其然，故恶巧言辈。
风
作者：弘历
朝代：清
体裁：五言律诗

微雨未宣润，终风又扇威。难云麦根固，伫看稻秧肥。望岁希逢稔，省身只觉非。徊徨空自问，念尔小民依。
风
作者：弘历
朝代：清
体裁：五言律诗

微风亦觉豪，直北气偏高。裂叶千峰露，吹林万窍号。云头敛阴翳，水面捲波涛。蓬草曾无碍，飞扬任尔曹。
风
作者：弘历
朝代：清
体裁：七言律诗

才欣肤寸将敷泽，又苦长空镇捲尘。望雨频年虞失麦，终风到处解殃人。愁添客路遥迷眼，扇得春寒细洒银。忧切悯农艰好句，飞廉有势岳无神。
风
作者：弘历
朝代：清
体裁：五言律诗

振壑复鸣柯，于喁唱和多。古闻周帝诰，今见汉皇歌。陡涧泉吟瑟，平冈草偃波。方惭符五日，敢道致中和。
风
作者：弘历
朝代：清
体裁：古风

晓行云铺阴，午驻风扬堁。情知地尚润，雨弗雨均可。又云豫则立，春泽宁辞夥。廑农惟念彼，祈年莫切我。
风
作者：弘历
朝代：清
体裁：五言律诗

树杪微微泛，花间款款吹。未能催热去，终觉与人宜。傍埭期闻籁，迎帘欲纳飔。孟婆冷笑道，亦有喜风时。
风
作者：弘历
朝代：清
体裁：古风

清明日风占风多，幸皆风后雨随霈。昨来半月始微雨，今日蓬蓬势转大。雨润不足抵风颠，园居心廑农郊外。黍畴麦陇虽青青，可云根润弗致害。交夏早过土王时，其占应越清明界。伫俟风息甘雨零，諵諵卜度诚无奈。
风
作者：弘历
朝代：清
体裁：古风

渴望春霖时，厌风致云散。其或值潦后，喜风吹云乱。今岁两无藉，厌喜情胥间。以逢绥屡馀，兼沐时膏眷。雨后风必然，漫惜花枝颤。
风
作者：弘历
朝代：清
体裁：古风

灯宵历历鸣条无，率欣巧避烟花敷。尔时虽乐念别纡，得非蓄势有待乎。春之德风宁容缺，来徐或不致决裂。泠泠习习一散之，动摇亦足助甲拆。仲月倏过三月临，展转已切望春霖。颠风乃日鼓，其怒驱云雨。土愁予心愁，予心何时已。土囊堀堁蓬蓬起，一屈一信早则明其理。先期每怀忧处顺未敢喜，吁嗟风乎曷少止。
风
作者：弘历
朝代：清
体裁：古风

稍有云生风便随，彭怒犹然镇堀堁。须臾云散风亦息，岂伊有意教坎坷。风则灵矣究无藉，云胡为者任其簸。三春少和今复狂，想争例事偏愁我。
风
作者：弘历
朝代：清
体裁：古风

获雪报山右，得雨报山左。北省似今年，农亩庶其哿。暮春之上旬，终风日颠簸。纵未致旱形，先事已眉锁。岁有闵雨诗，幸兹或假我。而仍不能免，命笔意颇惰。此即讳灾心，自咎甚不可。
风
作者：弘历
朝代：清
体裁：五言律诗

著物欣含爽，驱云合放晴。岂怀分别见，因境爱憎生。翼翼催苗实，萧萧助马鸣。高峰停辔处，万里向虚明。
风
作者：弘历
朝代：清
体裁：七言律诗

试询巽二势何雄，堀堁扬尘镇日中。南亩尚无滋麦雨，北方饶有妒花风。已愁作意张彭怒，更虑方来酿蕴隆。时复披襟转增闷，岂徒骚客叹飘蓬。
风
作者：弘历
朝代：清
体裁：古风

赤夏热其常，雨后风含爽。碧天无纤云，高曝金乌晃。仙籞既清澄，文轩复朗敞。盆卉各摇芳，庭树纷递响。桃笙流四筵，葛襟披五两。与共散郁陶，茂对欣长养。
风
作者：弘历
朝代：清
体裁：七言律诗

迩日东风颇觉频，沙田堀堁见扬尘。或言沮洳利水涸，已虑因循防雨屯。好恶真教难定已，溺饥惟是廑忧民。明知时若原艰致，时若今年盼益谆。
风
作者：弘历
朝代：清
体裁：七言律诗

迩日披风意颇欣，所欣概与扫轻云。对花索任摧春艳，望麦刚宜利早耘。蝶翅何妨翻弗胜，鹊喉奚厌唤犹勤。由来好恶随情转，巽二蓬蓬付不闻。
风
作者：弘历
朝代：清
体裁：五言律诗

闻道清明日，常遭风雨加。果然逢堀堁，岂惯妒芳华。坞始含红蕊，町多茁绿芽。应时应即止，吾匪为看花。
风
作者：弘历
朝代：清
体裁：古风

首夏行欲阑，望霖日徬徨。轻云缕层空，风引辄飘扬。叫松成愁籁，翳天散尘黄。孟婆何逞威，丰隆势失强。燮时信多惭，补助岂有方。转歉忆去年，徼倖胡可常。每当春雨零，慰惧还交相。受宠应若惊，屡以诫班行。岂我乃忘之，夙曾告彼苍。昭昭有明鉴，究予意弗诚。反侧增怵惕，伤哉我农氓。习习听渐微，天末徒延望。
风
作者：弘历
朝代：清
体裁：五言排律

龙沙作噫气，清路复鸣空。不借山灵势，安知屏翳功。东南应识巽，戊己巳屯蓬。迎骤难誇马，催飞越迅鸿。声喧驰道畔，兴发翠华中。猎猎聆何已，摇摇望岂穷。孔怀君子德，敢恃大王雄。为问欧生赋，何如舜帝桐。
风云行
作者：弘历
朝代：清
体裁：古风

谓风有知乎，何以云聚而即起。谓风无知乎，何以云散而即止。百神宜各有所司，丰隆胡让婆庾一至此。无刘昆之渡河尔，风蓬蓬从孰是。有赤乌之投潭尔，云漠漠从应矣。少读子舆言，王无罪岁理。风乎云乎信何辜，所以致斯实不能恕已。
风吹枫叶复缀松间红绿缤纷致有佳趣漫成近体诗二首·其一
作者：弘历
朝代：清
体裁：七言律诗

万物由来无定形，孰为枫赤孰松青。自从人与题名字，便觉天然有径庭。偶借轻飔托浮梗，绝胜逝水散飘萍。诗家小杜风流甚，佳处轩车得未停。
风吹枫叶复缀松间红绿缤纷致有佳趣漫成近体诗二首·其二
作者：弘历
朝代：清
体裁：七言律诗

化羽垂髯尽委形，何妨陨紫附葱青。离怀不惹佳人恨，高躅容登夫子庭。触绪安西曾叹柳，托身平叔愿为萍。幻中小住思常住，嘱付封姨势少停。
风土
作者：弘历
朝代：清
体裁：古风

麦麰之收穫，先南后北渐。禾黍之收穫，先北而后南。关内关外所习见，复北亦复以次觇。山庄晚田兹始熟，札萨地早事腰䥥。得之亲讯匪传闻，风土农务率可占。禾黍不禁霜，使非早熟其何堪。麦麰本耐凉，晚熟于北岂奇谈。不同之同乃大同，造物赋物性各含。寄语谱植稼穑者，如斯之事其曾谙。
风帆
作者：弘历
朝代：清
体裁：古风

帆藉风以驶，微则舟行迟。风送帆以征，盛则或过之。往者得顺行，来者苦逆施。两可难为适，一中贵其时。天地犹有憾，巽二夫何辞。
风帆三首·其一
作者：弘历
朝代：清
体裁：七言绝句

顺风张帆逆风落，屡落屡张无定期。之字川流原每转，安能巽二致频移。
风帆三首·其三
作者：弘历
朝代：清
体裁：七言绝句

渤海常江浪拍天，顺风一日里行千。始知江海量诚大，不似渠河易转还。
风帆三首·其二
作者：弘历
朝代：清
体裁：七言绝句

风常有定川无定，曲折行舟逆顺殊。顺则喜而逆则怫，人情一刻静能乎。
风车
作者：弘历
朝代：清
体裁：古风

水车较抱瓮，省力足机心。后人仍谓劳，风车机更深。一例龙骨转，荦确升旋沉。曾不藉人工，吹万力所任。青雀泛中流，夹岸排森森。樯乌五两轻，轮旋不自禁。翻联偏逞势，伊轧常腾音。分畴吸白浪，灌亩抽绿针。阿香能岂擅，巽二功堪寻。我欲戒其巧，实可助为霖。我欲美其德，恐溢滋浸淫。五言识所见，吁嘻怀汉阴。
风雨归舟
作者：弘历
朝代：清
体裁：古风

雨丝作阵霏霏下，兰舟晚放閒消夏。鸥波漭泱泛轻烟，忘机似游霄雿野。须臾油云天幕合，傥来飞瀑漫空泻。湖波崖溜两不分，只疑千斛珠玑洒。空中万籁谁吹嘘，龙宫箫鼓应非假。风蓑烟笠那禁湿，雨衣不漏真宜瓦。黄头荡桨何匆忙，触目景况诗情惹。岸柳濛濛隐亭台，镜荷濯濯增娇姹。却喜秧针茁绿畦，仍忧暑雨多怨者。一心忧喜浑无定，齐物谁能悟指马。当前佳景资幽探，欲命唐岱重摹写。
风雨露月四声诗仍各以题为韵 其一 平声
作者：弘历
朝代：清
体裁：古风

鸿钧工甄陶，吹嘘为灵风。扬尘豪谁当，升蘋思无穷。深虞箕畴狂，宁誇襄王雄。丝桐奚能挥，歌薰诚难同。
风雨露月四声诗仍各以题为韵 其三 平去声
作者：弘历
朝代：清
体裁：古风

高辛传尧年，瓮未罄瑞露。求仙金盘痴，赐吏翠殿误。凝花珠光辉，缀树气散布。朝行防沾衣，戒用慎进步。
风雨露月四声诗仍各以题为韵 其二 平上声
作者：弘历
朝代：清
体裁：古风

三时量农功，所恃有好雨。云从龙施行，水祷虎小补。芳菲花滋心，袅娜柳舞缕。周书民嗟咨，往往睹在暑。
风雨露月四声诗仍各以题为韵 其四 平入声
作者：弘历
朝代：清
体裁：古风

人间称清华，莫若绿玉月。钩形方朣胧，璧魄忽出没。观蓂知盈虚，窃药逸窸窣。抽毫蟾光临，谧悦悉不歇。
飞云㟪
作者：弘历
朝代：清
体裁：古风

两峰斯过峡，盘曲能藏云。今乃不胜藏，飞去飞来纷。云去雨还留，云归雨更殷。配藜硙即间，天水浑难分。墙外即稻田，农夫笠底欣。
飞云㟪
作者：弘历
朝代：清
体裁：七言绝句

书室萧然据翠冈，满庭恰喜曝秋阳。碧云一片天边见，飞去斯时正不妨。
飞云㟪
作者：弘历
朝代：清
体裁：七言绝句

几片流云去若飞，新秋景色惬清机。便教趁爽轻舆进，千仞冈头试振衣。
飞云㟪
作者：弘历
朝代：清
体裁：古风

峻㟪常生云，因之每飞去。去亦何所之，生亦本非住。画家得活法，禅者契静悟。与我两无涉，相遭聊驻步。
飞云㟪
作者：弘历
朝代：清
体裁：七言绝句

春云来好秋去好，因识人心曷有常。迩雨虑多无虑少，便全飞净正何妨。
飞云㟪
作者：弘历
朝代：清
体裁：七言绝句

朴斲崇㟪几架宜，朝岚夕霭栋间披。天中片片云飞去，即景欣看正是时。
飞云㟪
作者：弘历
朝代：清
体裁：七言绝句

盘下层椒图憩止，山堂倚㟪清且美。常拟飞云千丈高，却是适来步足底。
飞云㟪口号
作者：弘历
朝代：清
体裁：七言绝句

崇椒谁与移㟪石，讶动云根云作飞。飞则有来亦有去，其间可悟静为几。
飞云㟪口号
作者：弘历
朝代：清
体裁：七言绝句

晓云犹觉恋山尖，飞去从教莫滞淹。昨雨继沾弗雨好，何时何处忘农占。
飞云㟪口号
作者：弘历
朝代：清
体裁：七言绝句

飞去春朝惜不胜，飞来夏季又如憎。云之来去自无系，笑我心中那有恒。
飞云轩
作者：弘历
朝代：清
体裁：七言律诗

高轩疏朗似飞云，无意书题著桂棼。却几烟花悦曾我，祗饶宵旰惕为君。即今正厌终风盛，镇日空愁散霭纷。云尔飞来慢飞去，闷增剧欲易其文。
飞将军行
作者：弘历
朝代：清
体裁：古风

陇西成纪世受射，将军猿臂艺独精。折关格兽不旋踵，击空鞲脱如苍鹰。百骑往驰射雕者，丐奴忽陈阴山下。军士前前莫还走，示閒翻令皆下马。亭尉不识故将军，小人常态安足论。一朝北平得权势，脩怨斩尉殊伤仁。更复坑降逮八百，冥冥应受神鬼责。不须王朔始知然，只合终身二千石。
飞来峰四绝句·其一
作者：弘历
朝代：清
体裁：七言绝句

西天竺与东震旦，大地三千一掌平。宇宙以来便有此，宁资慧理始传名。
飞来峰四绝句·其三
作者：弘历
朝代：清
体裁：七言绝句

嵌岩梵像无央数，闻说镌成自大元。福业祸因齐置却，景增万古护祗园。
飞来峰四绝句·其二
作者：弘历
朝代：清
体裁：七言绝句

玲珑峰里崎岖栈，熟路之中展步寻。以世语形容弗得，虚空体现妙明心。
飞来峰四绝句·其四
作者：弘历
朝代：清
体裁：七言绝句

岰㠡奇峰烘翠烟，缓寻诡径意祺然。阅兹常住威光里，弹指顷过十六年。
飞来峰歌
作者：弘历
朝代：清
体裁：古风

我欲灵隐陟高峰，经兹且漫穷窈䆗。三十六曲既盘降，韬光庵已散幽抱。奇境当面竟失之，山灵或我粗疏笑。辞骑屧步聊尔为，乘舆何必拘葩瑵。千亿化身栖碧岩，法华国土奚能考。一佛一树经所云，非色非空谁则晓。是时雨后幻阴晴，洞中钟乳垂津宝。便当摆脱六根尘，如是法味餐以饱。而我先忧后乐人，与佛有缘无就道。作歌亦如慧理叹，传名而已堪绝倒。
飞来峰歌
作者：弘历
朝代：清
体裁：古风

武林山高九十丈，回峦复壑含万象。旧时灵隐今云林，月地云居虚且朗。天龙八部共咨议，宜有奇岚作屏障。调御丈夫破颜笑，何须尔力劳鞅掌。惟西天竺灵鹫峰，弹指飞来大方广。飞来阎浮人不识，碧眼胡僧识非诳。恒河沙数无量佛，仍坐峰头白毫放。但看相好及手印，一一不异梵铜像。历劫万亿不飞去，镇以佛力信无爽。我来徒讶未前逢，玉削云镂相偃仰。怪石斜坠挂天绅，异木倒生谢土壤。猿吟鹤唳演摩诃，不杂人间丝竹响。奇境至此无更奇，大士如如不动想。
飞来石
作者：弘历
朝代：清
体裁：七言绝句

何处飞来此处栖，玲峰想自圣湖西。翩�漫拟嗤无翼，借悟南华大小齐。
飞来石
作者：弘历
朝代：清
体裁：七言绝句

无翼而来此止之，其翔其翥莫穷疑。设如�㠑方其玉，禦寇良言怵我思。
飞来石
作者：弘历
朝代：清
体裁：七言绝句

来自何方飞岂羽，将翔复鶱势容与。徒观翩集诚怪神，欲赋却思子不语。
飞来石
作者：弘历
朝代：清
体裁：古风

飞来峰自梵僧识，飞来石又谁所称。拳峙乍睹无翼至，东西相向争峥嵘。一之为甚岂可再，此难弟彼亦难兄。既飞来斯有来处，试问来处为何名。
飞来石
作者：弘历
朝代：清
体裁：七言绝句

飞来峰顶一拳石，从彼飞来忽住此。殊形诡态信翩�，景纯未得穷其理。
飞淙阁
作者：弘历
朝代：清
体裁：七言绝句

山左灵源第一泉，平湖山右不相连。遥源别自兜率引，到此飞淙百尺悬。
飞淙阁
作者：弘历
朝代：清
体裁：七言绝句

引水飞流落碧川，韵天琴镇在窗前。瀑帘何必康王谷，爱此淙淙近且便。
飞淙阁
作者：弘历
朝代：清
体裁：六言诗

飞淙自在泉石，高阁乃享其名。可悟主宾无定，益觉云水有情。大珠小珠空落，日面月面烟生。香炉蓦问李白，三千尺此何争。
飞睇亭
作者：弘历
朝代：清
体裁：七言绝句

翼然亭子冠嵚嵜，规仿龙泓式创为。飞睇宁论千百里，直如井上朗吟时。
飞霙一首
作者：弘历
朝代：清
体裁：七言绝句

飞霙几点亦堪誇，落地融为春雨嘉。应是祇园龙象喜，曼陀罗此散天花。
飞鱼峡
作者：弘历
朝代：清
体裁：五言律诗

朗山谁假借，浪水已疑然。源溯云中窦，光澄镜里天。投竿庾信钓，溉釜宁封仙。所遇欣初得，还因缅昔贤。
飞鱼峡三叠前韵
作者：弘历
朝代：清
体裁：五言律诗

溪鱼异于海，那有翅飞然。讶此胡名峡，岂其遂奋天。设如烧尾喻，益远曝腮仙。触景聊成咏，犹惭四十贤。
飞鱼峡再叠旧作韵
作者：弘历
朝代：清
体裁：五言律诗

石峡龙门似，常看鱼闯然。息原入潭水，飞即上云天。或羡知名士，抑希登籍仙。留题意何属，欲问隐居贤。
飞鱼峡叠旧作韵
作者：弘历
朝代：清
体裁：五言律诗

飞鱼亦此峡，漫讶岂其然。地借宁家地，天犹浪水天。一空能外物，万有总真仙。而我原无涉，惟求济世贤。
飞鱼峡四叠旧作韵
作者：弘历
朝代：清
体裁：五言律诗

飞鱼长一尺，即似翼生然。息便潜深水，奋能跃上天。人称有缩地，物亦可登仙。寄语传奇者，慎哉纪实贤。
食哈密瓜有感
作者：弘历
朝代：清
体裁：七言律诗

雪山葱岭路途遥，邵圃王园未有苗。不似名驹求绝域，却如包橘贡中朝。寝门赐食怀当日，玉几追思隔九霄。忍把旧诗重自检，钟声月色正凉宵。
食栗
作者：弘历
朝代：清
体裁：古风

小熟大者生，大熟小者焦。大小得均熟，所恃火候调。堆盘陈玉几，献岁同春椒。何须学高士，围炉芋魁烧。
食荔支有感
作者：弘历
朝代：清
体裁：七言律诗

炎州佳种号离支，巴峡泸戎未足奇。色写天霞连颗缀，影留闽月带根移。酪浆雪质无能比，玉管云笺有所思。梦里不知身是梦，还如赐食寝门时。
食荔枝有感
作者：弘历
朝代：清
体裁：七言律诗

岁贡非劳驿骑驰，雌黄久足息腾词。常年每感寝门赐，今夏重增椒室悲。可识人生皆梦幻，祗凭陈迹引怀思。玳盘玉碗清无暑，满贮芳甘欲举迟。
食蔗居
作者：弘历
朝代：清
体裁：古风

几日驻山庄，山居兹始到。一虑舆人劳，一待驿章告。今朝颇爽凉，况已阅阁报。乘暇此探奇，取便因寻奥。谷狭源渐穷，崖平屋堪造。宽弗出十笏，静实具千妙。于此度小年，那复知尘闹。寻思所无逸，未易从吾好。
食蔗居
作者：弘历
朝代：清
体裁：古风

委宛藏山佳，居因名食蔗。寻鹿探窈深，偶此憩岩榭。既狭复豁开，谁能穷变化。天花落石壁，谡涛在松架。衣袂飒生凉，浆寒底须借。
食蔗居
作者：弘历
朝代：清
体裁：七言律诗

将谓斯为最深矣，侵寻西北更深探。肩舆乘兴一偶到，缀景问心多所惭。尾美究欣穷处好，浆寒颇觉伏中堪。回看碧静难专静，应让山居为指南。
食蔗居
作者：弘历
朝代：清
体裁：七言绝句

小小山居藏委宛，趣佳咀嚼正无穷。空林行不见门径，祇在峰遮崦逻中。
食蔗居
作者：弘历
朝代：清
体裁：古风

居据岩谷最深处，岭环溪抱殊䆞窱。今朝风日喜爽凉，便命肩舆试游到。既狭乃旷迥怡神，得逸于劳俯而眺。林姿峰态报新秋，景谧心澄惬观妙。设曰食蔗至末甘，月馀始临亦相肖。
食蔗居
作者：弘历
朝代：清
体裁：七言绝句

山居犹在瀑源上，谷夐岩深飒似秋。若谓无端秋令到，如何满座翠阴流。
食蔗居
作者：弘历
朝代：清
体裁：古风

山庄居数日，食蔗此初来。一以暇少耳，一以成久哉。喜新吾犹然，厌旧人莫咍。如言幽实幽，能不片晌陪。
食蔗居
作者：弘历
朝代：清
体裁：古风

幽居在深谷，曲栈历千盘。云林夹两崖，翠流青复攒。肩舆凡数息，乃始造其端。行亦觉微劳，到则得所安。为学及莅政，率可絜矩观。天风谡然落，夕阳隐西峦。襟袂爽凉披，如食蔗浆寒。
食蔗居
作者：弘历
朝代：清
体裁：古风

幽居深谷中，朴屋两三架。东到谓之升，西来谓之下。而总萃至佳，久名寓食蔗。秋清风日朗，神契虎头画。何阅久始临，愁旱过长夏。
食蔗居
作者：弘历
朝代：清
体裁：五言律诗

径幽弗屡至，居迥称閒凭。月牖延眸望，云梯拾步登。俯临极寥廓，背峙尚崚增。林际飘丝雨，言归亦恰应。
食蔗居
作者：弘历
朝代：清
体裁：古风

循流探谷源，以渐入佳境。得居名食蔗，虎头趣自领。因迥易为高，凭轩目堪骋。红紫万嶂纷，青松独崇岭。品奇托亦殊，于于意为永。
食蔗居
作者：弘历
朝代：清
体裁：古风

敕几既得暇，问山亦当秋。秋意方始来，款款而犹犹。有风必含凉，无峦弗抱幽。经此凡几曲，乃造岩之陬。倚岩数间屋，望如绿树头。穿树拾级登，又如坐虚舟。耳目之所食，不竭与静谋。寒拟玉壶冰，彼浆更藉不。
食蔗居
作者：弘历
朝代：清
体裁：古风

本以东来得此名，兹从西降失其实。因悟名实昌有定，万事万物同一律。山涧瀑声过昨雨，林叶露光朗今日。轻寒恰称袷纱衫，却笑摩诘诗若失。
食蔗居
作者：弘历
朝代：清
体裁：古风

深谷穷其源，既狭峰陡止。颇如食甘蔗，至末益最美。岩居有如是，题名乃所以。搆成四五年，亦觉惯经矣。山庄到六日，趁暇方来此。然岂害致佳，幽夐故尔尔。
食蔗居
作者：弘历
朝代：清
体裁：五言律诗

游山真合秋，万籁翠晶流。无袖不披爽，有舆遂造幽。额题喻食尾，壁咏阅从头。慢较寸分惜，飞光信是遒。
食蔗居
作者：弘历
朝代：清
体裁：古风

游山自西降，落岭仍循谷。石谷窈而深，有居抱岩曲。食蔗以是名，得甘因远俗。金风拂皓日，秋光已满目。信哉白驹阴，谁能挽其速。
食蔗居
作者：弘历
朝代：清
体裁：古风

盘径下崇椒，奥曲复有屋。东升为谷末，故以食蔗目。西降乃涂中，亦可憩游足。三间据山腰，所喜幽而朴。斯之为最佳，餍饫味清淑。
食蔗居
作者：弘历
朝代：清
体裁：古风

肩舆下松岩，山居更坳里。曲折过几涧，云关当面是。食蔗至尾佳，取名昔所以。朴素三间屋，背后崇峰倚。向恒骋目遥，兹何碍远视。乃悟庭前松，交枝蔽亏矣。却应待数年，出檐窥从底。
食蔗居
作者：弘历
朝代：清
体裁：古风

自东上西谷，斯为食蔗尾。至末益觉甘，名居实因此。设西下东岭，路首必由是。上下首尾间，无定乃定理。一切有为法，如幻其言旨。
食蔗居
作者：弘历
朝代：清
体裁：五言律诗

荦峃众峰攒，山居三架安。来盘千涧曲，到憩一壶宽。味固甘无尽，景因静可观。壁题隔两岁，其故欲言难。
食蔗居
作者：弘历
朝代：清
体裁：五言律诗

西峪晚言旋，山居路左便。问溪仍诘曲，据榻小流连。飒景宜今日，隙阴忆去年。每于末后至，食蔗意存焉。
食蔗居
作者：弘历
朝代：清
体裁：五言律诗

西峰循降栈，北谷护幽区。来又今秋创，披欣飒景娱。红星寻数点，绿荫尚纷铺。底用称名额，到斯热早无。
食蔗居
作者：弘历
朝代：清
体裁：五言律诗

言欲寻归路，碧山犹几重。遵蹊降幽谷，得室倚高峰。何不可为憩，依然似始逢。隆中树易长，阶下有乔松。
食蔗居
作者：弘历
朝代：清
体裁：古风

言自西峪旋，缘岭可降诸。山房栖翠微，精小别一区。忆从创得时，颜曰食蔗居。寓意取虎头，渐入佳境夫。山庄驻逾月，今朝游以初。抚座试思义，顾名了未殊。
食蔗居
作者：弘历
朝代：清
体裁：古风

适从西峪游，陟降向东谷。循栈略转北，遂造栖岩屋。食蔗昔所名，妙以缭而曲。如曰甘在兹，其泉澄且渌。
食蔗居
作者：弘历
朝代：清
体裁：古风

食蔗渐入佳，自尾至于本。山居有如是，因委达源远。设无攀陟劳，安悉精微蕴。出幽得极豁，揽遥幻若近。讵惟游畅哉，万理堪斯准。
食蔗居
作者：弘历
朝代：清
体裁：古风

食蔗至末佳，盖由东升言。或每自西降，则其境乃迁。今日景如是，讵可执一专。东西及升降，名也实匪坚。掷笔㗳以笑，万事都如然。
食蔗居
作者：弘历
朝代：清
体裁：古风

食蔗至本美，此居因寓称。恺之渐入佳，其言晰理精。自西谓之降，自东谓之登。降固易为力，登亦非难升。总造谷深处，岩斋幽以清。乔木闻蝉响，崎栈数鹿行。是日颇觉炎，到此凉爽生。设拟其浆寒，亦殊善副名。
飨奠礼成述事
作者：弘历
朝代：清
体裁：七言律诗

平明飨奠举陵园，会典沿称酌易原。颖达牵文殊未合，康成注义雅堪尊。将行永古嗟心痛，少住数朝慰自存。咫尺菆宫终契阔，人生至此更何言。
餐秀亭口号
作者：弘历
朝代：清
体裁：七言绝句

涧叶岩林绿已齐，虚亭殊不费攀跻。四围秀色餐无尽，寄妙翻嫌玉食低。
餐腴室口号
作者：弘历
朝代：清
体裁：七言绝句

地近北门别一区，传餐每此憩斯须。歉他玉食称方丈，餍饫诗书有别腴。
餐腴室有会
作者：弘历
朝代：清
体裁：古风

诗书亦有腴，道德亦有腴。一二二而一，相资互见诸。若夫山水秀，及其花木娱。虽曰引清兴，却恐乖政模。何足拟刍豢，餐宜慎所居。
饮马长城窟行
作者：弘历
朝代：清
体裁：古风

饮马长城窟，流来塞外水。撑犁头曼久外臣，息燧销兵亦久矣。饮马长城窟，遗迹犹堪指。埤堄列嶂几千年，坚不山齐心不止。辒辌车中臭才发，可惜蒙恬旋赐死。后来岂少防边人，良民半作城下鬼。六州铸错未为痴，万古痴谋无过此。
饲金鱼
作者：弘历
朝代：清
体裁：古风

金鱼鱼中谲，可看不可食。而反被人怜，潜泳殊自得。常叨投饵惠，讫无上钩厄。彼鸡能司晨，酬以稻粱泽。彼犬善守户，败肉匪浪掷。尔鱼独厚幸，恩波托太液。日费九十饼，尚叹霜降迫。纵不无窃馈，饱食日以息。文采洵可观，问汝曾何德。虚糜莫甚兹，畜尔诚奚益。
饲鱼
作者：弘历
朝代：清
体裁：古风

临流坐石矶，忘机鱼不避。投饵试饲之，引类纷然至。却知非钓竿，在藻心无忌。清涟漾镜光，一一堪数计。因之识鱼乐，长歌发幽思。遐想天地间，人物理不二。有心鸥乃去，去实人所致。吁嗟庸众流，劳劳为名利。有时丧其良，反不如鱼智。若令贪钓钩，早作盘中味。
饲鱼
作者：弘历
朝代：清
体裁：五言律诗

坐石俯澄波，游鳞生趣多。识人先已待，得饲乐无过。讵是曝腮鲤，堪方听讲鹅。竿丝权且置，非欲效詹何。
饲鱼
作者：弘历
朝代：清
体裁：五言绝句

池上跫然响，鱼来不俟呼。饱餐摇尾去，可以验中孚。
饲鱼
作者：弘历
朝代：清
体裁：古风

洿池宽数顷，漭沆育众鳞。曾无网罟施，孳息日以纷。春风桃李花，秋月兰芷濒。双下鹭不窥，群泳人堪亲。譬彼武陵源，鸡犬皆天民。我来坐石矶，匪为羡垂纶。鱼亦识其然，喁唼争张唇。点波投饭�，不分鲕与鲲。既饱洋洋去，烟水阔无垠。从知虽弃物，适用皆为仁。狗彘食人食，大戒古所云。苾刍施伊蒲，随喜鲂鲤群。所戒我不为，所喜讵有欣。偶作饲鱼诗，如如眄澄沦。
饲鱼
作者：弘历
朝代：清
体裁：古风

琳池畜锦鳞，虚明湛滃泱。清和泼剌时，饲之资育长。中孚豚鱼格，信哉理不爽。潜渊或在藻，乃喜跫声响。投馍烝然来，既饱悠然往。水清夫何妨，其间贵有养。
饲鱼
作者：弘历
朝代：清
体裁：古风

琳池雨后波纹恬，锦鳞千头画水嚵。育物亦以示旌别，不杂败类鳢与鲇。饭馓饼䴹无不可，投之群至纷喁噞。长竿曲钩却无事，凭临兼可人情占。怯者少得而瞥逝，贪者屡嘬仍无厌。
饲鱼
作者：弘历
朝代：清
体裁：古风

赋芧较三四，喜怒在目前。而鱼既非狙，且在深渊间。喜怒岂形色，饥饱谁与传。子产亦智者，欺方被校人。上林例孳育，澄池富锦鳞。守者日窃馈，欺鱼不能言。鱼亦不复来，跫响反遁焉。因之试亲饲，投馍惟沦涟。一再饵之熟，喁嘬群争先。可知非尅减，锦鳞胡潜渊。谓鱼不能愬，其理信未然。
饲鱼
作者：弘历
朝代：清
体裁：七言绝句

银塘雨后镜光鲜，投饲閒凭画槛前。潜藻谁云善深隐，浮波妒饵看纷然。
饲鱼
作者：弘历
朝代：清
体裁：古风

风日清且淑，溪流澹复湉。文鳞泳碧澄，不辨鲤与鲇。投饵偶饲之，匪学渔人贪。依蒲任潜跃，争食群喁噞。忘机鸥鸟集，知乐鱼儿忺。物各含生生，妙意触目参。
饲鱼
作者：弘历
朝代：清
体裁：古风

饲鱼有节候，必当谷雨过。鳞类乃受食，育物秩南讹。苑监动有例，届时已备饼。伺候汝诚勤，即此发予省。林丞贳市间，官价与市同。瞿然惕中古，和买岂至公。往岁饼如掌，今岁饼如画。麦贵以致然，巧贾何足怪。盘饼虽有数，宁当一一数。鱼且不能言，知其饱与否。今日饲之毕，明日当更供。嗟此虽予值，宁非出诸农。念彼乏食民，得此以为艰。不肯频投喂，兹意非从悭。鱼馁亦何妨，苑监或窃叹。利弊权重轻，留馀非失算。发粟早频仍，孟子言重思。俭岁实宜用，曰今诚其时。
饲鱼
作者：弘历
朝代：清
体裁：古风

骤雨涨璧池，水阔文鳞出。荷风荡漾之，石发梳清泌。我来池上坐，空澄素襟溢。天地无弃物，饲鱼抛涧实。谁为代呼庚，岂事茹去乙。洋洋亦既来，果果原可必。读易验中孚，亶矣豚鱼吉。
饲鹰
作者：弘历
朝代：清
体裁：古风

饲鹰良有法，饥饱贵得宜。饱则远扬去，饥则力难支。今之饲鹰人，弗令饱令饥。固无愁逸飏，在臂翼已垂。纵之使撮雉，神惢艰迅飞。猛气徒怀嗟，雄技安能施。以是为得计，孰弗可鹰师。如皋非所论，但幸隼在羁。食不尽其材，所以昌黎悲。
馀清斋
作者：弘历
朝代：清
体裁：古风

书斋本自清，春初清更好。谓其韫淡中，却具酿治道。无动弗始静，有光仍贵葆。馀清意若斯，蓄内方达表。
首夏万寿寺
作者：弘历
朝代：清
体裁：五言律诗

胪唱应明日，驾还趁晓凉。黍风轻递爽，麦露滟含光。取便临香域，延禧备道场。长河喜水足，遂泛溯游航。
首夏万寿山
作者：弘历
朝代：清
体裁：五言律诗

游山宜雨后，及节正清和。叠树张青幕，连峰濯翠螺。缘因欢喜结，意戒满盈过。本是先忧者，忘忧理则那。
首夏万寿山清漪园作
作者：弘历
朝代：清
体裁：七言律诗

西巡回跸此经过，水态山容未暇哦。一豫匆匆阅廿日，七言草草答清和。如斯佳可重孤负，忽彼春还付错磨。弗亟来宁无故也，追思往事怆怀多。
首夏圆明园·其一
作者：弘历
朝代：清
体裁：七言绝句

芳园同驻行春跸，邃阁孤搴掩月帷。睫眼此来非昔往，惊心今日忆前时。
首夏圆明园·其三
作者：弘历
朝代：清
体裁：七言绝句

谁云常住不迁流，信是光阴逝水遒。二十年来消底事，长春仙馆顿长秋。
首夏圆明园·其二
作者：弘历
朝代：清
体裁：七言绝句

榭柳台花依旧荣，触怀无处不伤情。柔桑正值新蚕候，黄鸟惟传子夜声。
首夏奉皇太后御园行乐之作
作者：弘历
朝代：清
体裁：七言律诗

人事天时两相谐，御园行乐豫慈怀。春归花木犹饶丽，雨后池亭是处佳。鱼织锦纹浮翠浪，鸟鸣仙乐下瑶阶。云笺玉几才堪对，急管繁弦概可排。
首夏幸圆明园西直门外即目三首·其一
作者：弘历
朝代：清
体裁：七言绝句

鸣梢晓日凤城西，润逼郊原绿意齐。鱼海洗兵蓬苑丽，清和景物待新题。
首夏幸圆明园西直门外即目三首·其三
作者：弘历
朝代：清
体裁：七言绝句

来往兰衢每问农，为生庆慰为无悰。麦芒润露桑阴满，此景常年得未逢。
首夏幸圆明园西直门外即目三首·其二
作者：弘历
朝代：清
体裁：七言绝句

嘉禾入夏麦临秋，接叶阴中唤雨鸠。敢懈宵衣并旰食，讵图后乐祗先忧。
首夏御园
作者：弘历
朝代：清
体裁：七言律诗

居诸凡五觉无何，景物犁然向夏多。雨霁云轻仍春恋，早凉午热却清和。牡丹谢埭收春色，芍药翻阶烘日窠。阁漏昼长奚遣暇，书蒐四库足研摩。
首夏御园
作者：弘历
朝代：清
体裁：七言律诗

爱景随时致弗同，花蹊绿意渐赢红。饯春落尽谢家雪，既雨无妨庾氏风。拨剌鱼游翻碧沼，间关鸟语出金笼。万几有暇资何遣，考订书林正不穷。
首夏御园
作者：弘历
朝代：清
体裁：古风

禋祀次第举，法宫致虔斋。蒇事临御园，绿浓映楼台。韶华荏苒去，清和宛转来。阶前木芍药，几朵迎曦开。嬗代不假借，即景聊澄怀。
首夏承光殿
作者：弘历
朝代：清
体裁：五言律诗

抡彦回清禁，怡情登迥台。迹陈传日下，境美是云来。炎避因苍栝，雨佳致绿苔。披薰惟觉愧，敢曰阜民财。
首夏承光殿太室脩禋罢仙园问寝回
作者：弘历
朝代：清
体裁：古风

更衣因便路，憩驾陟崇台。雨里多清况，风前无点埃。研瓯芳润漱，可以托吟裁。
首夏池上居
作者：弘历
朝代：清
体裁：七言律诗

池上居诗不可无，识将岁月以详乎。明来昨往今非住，老至壮过幼更徂。设曰鲜民惭视彼，惟斯育物未忘吾。对时中有权衡在，肯作吟风咏露徒。
首夏游大觉寺·其一
作者：弘历
朝代：清
体裁：七言绝句

灵潭致谢有馀閒，乘兴因之揽碧山。崎径遵西青罨目，招提遥见辟云关。
首夏游大觉寺·其三
作者：弘历
朝代：清
体裁：七言绝句

绿林如滴翠峰鲜，白足饶他安六禅。净室诗成便归去，小俄延处动经年。
首夏游大觉寺·其二
作者：弘历
朝代：清
体裁：七言绝句

山蹊廿里净无尘，高壤卑塍绿意匀。跸骑谁何莫须亟，新晴喜看趁耕人。
首夏玉泉山
作者：弘历
朝代：清
体裁：七言律诗

烟凝翠滴千峰黛，雨后游乘半日閒。选胜开轩称得树，揽幽启户爱看山。澄怀茹古涵今处，悦志麦畴黍垄间。插架芸编姑且置，促成腹稿自吟删。
首夏玉泉山
作者：弘历
朝代：清
体裁：七言律诗

雨馀一揽玉山容，实欲因之历阅农。麦吐穗含风气爽，稻舒秧泛露华浓。令惟首夏真相称，景是常年希所逢。适可霁光清满目，塔尖云复罩高峰。
首夏讨源书屋
作者：弘历
朝代：清
体裁：七言律诗

切予忧喜感慈恩，雨足承欢笑语温。揽景昨晨迎懿辇，问安今日诣仙园。万年康健欣退食，数宇轩斋憩讨源。仍即前朝咨政处，此来消释许多烦。
首夏讨源书屋·其一
作者：弘历
朝代：清
体裁：七言绝句

好雨初沾苏麦芒，问安取便到书堂。畴咨卿贰皆称喜，我意前兹忧未忘。
首夏讨源书屋·其三
作者：弘历
朝代：清
体裁：七言绝句

雨馀风势又徐加，土润虞伤嫩发芽。展转自怜还自笑，年来期望太求奢。
首夏讨源书屋·其二
作者：弘历
朝代：清
体裁：七言绝句

林扉如沐绿云深，书屋根源试讨寻。修已治人均未逮，薰风披拂缅虞琴。
首夏讨源书屋偶题
作者：弘历
朝代：清
体裁：七言绝句

绿阴渐满红点池，夏凊此轩退食宜。我所讨源殊渔父，偶同洞口舍船时。
首夏雩祭斋居六韵
作者：弘历
朝代：清
体裁：五言排律

孟夏方过祭，常雩又值斋。还宫惟毖祀，迁座此澄怀。琴瑟音全彻，辛腥味并排。红蕤辞苑杏，绿叶张庭槐。敕政中和致，甄心肃静皆。晚来云气好，便冀雨尤佳。
首夏青龙桥西
作者：弘历
朝代：清
体裁：七言律诗

偶忆香山因一过，偷閒小试咏卷阿。菁葱吐穗多町麦，羃䍥拔苗遍垄禾。农况桥西庆稀见，景光夏首入新哦。静宜驻以期五日，搆筑非差差更何。
首夏青龙桥西五叠乙已韵
作者：弘历
朝代：清
体裁：七言律诗

将往静宜此必过，清和暇一咏卷阿。却成例矣乐山水，敢懈念乎在麦禾。景似酉年宁弗慰，时非戌岁自殊哦。美中恒亦逢不足，又望甘膏叹若何。
首夏青龙桥西叠去岁韵
作者：弘历
朝代：清
体裁：七言律诗

轻舆复此石桥过，拟往香山咏轴阿。昨岁已看穗吐麦，今春亦报种投禾。闰迟时节殊前后，景自清和入赏哦。五日驻移三日驻，图消闷奈闷仍何。
首夏青龙桥西四叠乙巳韵
作者：弘历
朝代：清
体裁：七言律诗

夏令方临春已过，静宜期一赏槃阿。夹途蓄目含含麦，出土慰心簇簇禾。农况今年诚罕遇，游情此际那辞哦。继思志适邻乎满，戒满其方非敬何。
首夏静宜园驻跸·其一
作者：弘历
朝代：清
体裁：七言律诗

缇骑宣传避绿苗，乘閒岩馆靖喧嚣。风前嘉树流仙籁，雨后横屏展翠瑶。即事山居良有异，会心佳处不关遥。摛毫又得今来句，地迥因之意亦超。
首夏静宜园驻跸·其二
作者：弘历
朝代：清
体裁：七言律诗

心期常与静为因，却笑非能常静人。暂遣馀閒来首夏，久抛绝胜阅三春。山禽隐树能调舌，野蝶穿花不带尘。分付岚光应好在，驾言避暑待时巡。
首夏静明园
作者：弘历
朝代：清
体裁：七言律诗

暮春命跸驻香山，东道于斯经往还。泉石孤哉缘少暇，清和来亦暂偷閒。峰边落叶密添翠，砌畔红花半就殷。电火光阴无住里，偶成长句寄其间。
首夏香山杂诗
作者：弘历
朝代：清
体裁：古风

松风忽作秋，夏山已如滴。戛然孤鹤鸣，响过柯亭笛。好山如道人，益我良不少。几砚欲生云，缘在青云表。嵌窦淙灵脉，来往供挹注。时出英英气，甘膏遍沾㴻。今年获雨早，峰翠浓欲蒸。指点青莲朵，时时信步登。山深见越遥，岂在遮林木。近陇复遐町，满意芃新绿。豁然天宇畅，因之眼界宽。时有山风吹，泠泠衣袂寒。山花不识名，山鸟两三声。物物皆自得，吾亦畅吾情。玉笋倚天关，烟萝霏涧户。山云傍晚浓，酿作清宵雨。
首夏香山静宜园作
作者：弘历
朝代：清
体裁：七言律诗

过雨山姿应益佳，偷閒特地驻岩斋。晚红留得翻阶药，嫩绿铺齐羃院槐。饶有旧题重捡点，那无新句待安排。适从沃野观农况，颇觉斯来略畅怀。
首夏香山静宜园驻跸
作者：弘历
朝代：清
体裁：七言律诗

山容依旧好栖迟，早是年馀久别之。似此匆忙浑少暇，向来搆筑又何为。松岩翠濯新雨后，药圃红翻首夏时。祗合忘言斯静坐，那更得句便前移。
首夏驻跸香山静宜园之作
作者：弘历
朝代：清
体裁：七言律诗

御苑静宜十里遥，薄言命驾赏山寮。光阴业已成隔岁，憩驻无过以数朝。景入清和峰色润，林铺茷骪鸟音调。来游本拟消烦虑，南缱河工那释焦。
首夏驻跸香山静宜园之作
作者：弘历
朝代：清
体裁：七言排律

首夏乘閒驻静宜，清尘润物揽和滋。依旬屈指先三日，来复称心合七期。较比往年诚罕遇，抚惟此际欲生疑。麦将逮秀禾争发，慰以为惶益励寅。向每清和昨秋孟，以游山论此为宜。连林叶已清阴满，带雨花犹和气滋。松似故人无改色，峰虽直立有新姿。于凡揽景都参理，岂是寻常来索诗。
香山
作者：弘历
朝代：清
体裁：古风

我初游香山，朝往暮归偶。因循不能舍，复厌劳奔走。稍出内府资，买地垂百亩。山僧饱囊橐，而我足林阜。一举两得之，香山宛我有。就冈导漫乳，面岭开疏牖。爱贞植柏松，恶脆弃蒲柳。脩葺未经年，成园已断手。时来驻清跸，辄与周旋久。林红霏春深，陇绿苏雨后。探节复数时，课无而责有。借问园何名，静宜藏诗薮。
香山值雨·其一
作者：弘历
朝代：清
体裁：五言律诗

山峻生云易，林深过雨凉。霏空才淅沥，回望剧苍茫。涧叶皆增润，岩葩各斗香。方欣沃稌黍，漫虑湿衣裳。
香山值雨·其二
作者：弘历
朝代：清
体裁：五言律诗

迩日炎方盛，游山雨乍逢。新愁消几许，旧恨觅无从。飞瀑鸣湘筑，连岑濯玉蓉。趁晴倚嘉树，残滴韵重重。
香山即事五首·其一
作者：弘历
朝代：清
体裁：七言绝句

山里阴晴浑不定，雨馀花草似多情。忽然日照千峰翠，剩有崖泉㶁㶁鸣。
香山即事五首·其三
作者：弘历
朝代：清
体裁：七言绝句

山鸟不缘人巧舌，胎仙常饮涧澄心。当前妙趣供游憩，一晌忘言足古今。
香山即事五首·其二
作者：弘历
朝代：清
体裁：七言绝句

到来九夏无烦暑，望去一空多白云。我更何心问景物，静中即事自生欣。
香山即事五首·其五
作者：弘历
朝代：清
体裁：七言绝句

翠岩有问如何答，散闷非关觅句来。熟处难忘偶点笔，更教触念引馀哀。
香山即事五首·其四
作者：弘历
朝代：清
体裁：七言绝句

烟霏浓淡蔚林闾，恍可高斋一校书。便是前番清赏处，别来眨眼半年馀。
香山即景杂咏·其一
作者：弘历
朝代：清
体裁：七言绝句

好山岂虑秋光老，洗尽繁华越雅宜。兴会悠然重九近，底殊五柳得诗时。
香山即景杂咏·其三
作者：弘历
朝代：清
体裁：七言绝句

明窗寒景最宜人，签菊盆松净绝尘。博古未须誇獭祭，听泉直欲息言津。
香山即景杂咏·其二
作者：弘历
朝代：清
体裁：七言绝句

坂霜一夜变新寒，游屐高低缅谢安。藉第凭窗纵遥目，峰姿四面入奇观。
香山听唐侃弹琴
作者：弘历
朝代：清
体裁：古风

听琴盖如对高士，必有其地与其时。金风玉露新秋序，谷深林静香山陲。我知妙处不能写，其能写者舍侃谁。村居隔五里以近，抱琴而来何不宜。为我作高山，噫吁嘻巍乎高哉嵚且崎。为我作流水，徒观其状也则汤汤荡荡渺复瀰。忽然触景貌秋鸿，遵渚遵陆羽可用为仪。平生不识宫与角，其理或可推而知。弭节沉吟以搆思，乃如绛州才子覆被无语寻新诗。铿然奋发千钧弩，又如重瞳喑呜叱咤千军之内能搴上将旗。神来候也非人力，我欲赞之乃不得其辞。幼读孔子书记其说，关雎曰乐而不淫，哀而不伤，善琴者当有会于斯。是为太始正音堪味道，世间筝琵笛筑徒尔为。
香山听唐侃弹琴
作者：弘历
朝代：清
体裁：七言绝句

经年唐侃琴音寂，好是山深过雨初。欲借散怀先属付，抚弦切莫奏关雎。
香山回跸之作
作者：弘历
朝代：清
体裁：七言律诗

去年五日今三日，小驻香山驾便旋。虑以胜游戒留恋，惧惟庶政致迟延。峰姿林态回瞻远，视事传餐依例前。十里凭舆心不怿，麦芃绿望雨滋田。
香山回跸之作
作者：弘历
朝代：清
体裁：七言律诗

巡津回纵雨三朝，积此三才六寸饶。昨往看麰润宿颖，今来幸黍吐新苗。究非优渥时霖霈，更虑居诸秋穫遥。诗本竟成孤旧岁，拈毫又渐惹心焦。
香山回跸之作
作者：弘历
朝代：清
体裁：七言律诗

来往香山四日周，欲因补咏匪因游。虽然即景岂无兴，而以筹苗未释愁。屡胜却怜军士苦，全平方免众民忧。玉泉路便成小憩，亦比常年懒句酬。
香山回跸小憩静明园之作
作者：弘历
朝代：清
体裁：七言律诗

信宿香山景略探，拈题数十已云堪。驾言旋跸曦光迎，骋目观农露气含。小憩静明自因便，载吟山水未辞贪。涵漪斋可一舟到，知过论中早著惭。
香山回跸小驻玉泉山作
作者：弘历
朝代：清
体裁：七言律诗

五日为期六不詹，香山此番竟虚淹。亦将旧稿频繁阅，多似兹来怅望拈。于得可知惜失切，爱民惟是重农兼。沼园小驻仍咨政，佳处其如心不恬。
香山回跸御园之作
作者：弘历
朝代：清
体裁：五言律诗

三日香山驻，三年望捷同。林园强咏喜，楚蜀盼耆功。那恋山水趣，益增惭愧衷。黔郊武成近，略畅解嘲忡。
香山回跸憩静明园之作
作者：弘历
朝代：清
体裁：古风

策马别岩扉，憩跸留云馆。秋晓气益清，露浓香越满。初日上东岭，流光被西巘。万状不可名，妙理神机衍。何须较彼此，兴正复不浅。
香山回跸由昆明湖泛舟诣畅春园问安之作·其一
作者：弘历
朝代：清
体裁：七言绝句

五日山居还问安，明湖进舫敢盘桓。雨过万寿山如沐，祇当镜中走马看。
香山回跸由昆明湖泛舟诣畅春园问安之作·其三
作者：弘历
朝代：清
体裁：七言绝句

四围佳景会湖心，默赏由来胜陟临。正喜烟光含翠润，英英又复作轻阴。
香山回跸由昆明湖泛舟诣畅春园问安之作·其二
作者：弘历
朝代：清
体裁：七言绝句

漭沆波增漾画桡，香山回望郁岧峣。西湖设使相比拟，天竺东来路较遥。
香山回跸由玉泉山至畅春园问安即事杂咏·其一
作者：弘历
朝代：清
体裁：七言绝句

一轮红日晓山东，柳陌兰衢露气濛。回首昨来觅句处，蔚蓝天接绿云丛。
香山回跸由玉泉山至畅春园问安即事杂咏·其三
作者：弘历
朝代：清
体裁：七言绝句

溯游何必泛兰船，况是微凉羃晓烟。分付昆明须少待，荷时当与试吟萹。
香山回跸由玉泉山至畅春园问安即事杂咏·其二
作者：弘历
朝代：清
体裁：七言绝句

香山回跸路恒经，披阅封章此少停。批答以完即命驾，心殷仙苑谒慈宁。
香山回跸由玉泉山至畅春园问安即事杂咏·其四
作者：弘历
朝代：清
体裁：七言绝句

舟行不及陆行速，迤逦轻舆度圃田。都为前朝继沾泽，黍苗菜甲总生鲜。
香山回跸至玉泉山即事
作者：弘历
朝代：清
体裁：七言律诗

香山来往率由兹，实以路中小憩宜。取直前朝未停驻，回仍清晓重栖迟。田苗雨后香生此，峰树湖前景逊其。时况亶称何修得，惟增惕慎敢愉怡。
香山回跸至玉泉山静明园传膳视事有作
作者：弘历
朝代：清
体裁：七言律诗

三日徘徊静宜驻，轻舆言返亦云当。泉声山色可恒恋，几暇吟情率已偿。路便园存因与憩，传餐视事祇如常。不教纷举回銮礼，永罢询安早自伤。
香山回跸至玉泉山静明园小憩传膳理事遂登舟诣畅春园问安之作
作者：弘历
朝代：清
体裁：七言律诗

香山三日驻言回，东道静明小憩陪。玉食敢忘已饥念，宝怀惟渴众襄材。宁须游苑延时久，便以登舟顺水开。为诣畅春咨懿豫，赏吟佳处待重来。
香山回跸至静明园之作
作者：弘历
朝代：清
体裁：七言律诗

两次浓云落雨纤，却怜总未被优沾。今年惭似昨之况，五日期仍六不詹。山色泉声愁伴侣，松奇石诡肯贪淹。静明路便灵祠在，叩请甘膏渎岂嫌。
香山回跸至静明园之作
作者：弘历
朝代：清
体裁：七言律诗

跸驻五朝四逢雨，积来其寸祗成三。益思无逸政敢懈，设曰消愁诗尚谙。朝夕几曾两眉放，林园亦戒一心耽。麦苗秀矣实斯待，六不詹乎悯不堪。
香山回跸至静明园再叠戊申诗韵
作者：弘历
朝代：清
体裁：七言律诗

去年过此夏之四，今岁临斯秋以三。历历景光一瞬瞥，匆匆来往七言谙。将盈诗本吟宜简，已熟画峰游漫耽。曰简仍成章十六，未忘结习笑诚堪。
香山回跸至静明园叠去岁诗韵
作者：弘历
朝代：清
体裁：七言律诗

惟需一雨寸盈七，大胜去年积祗三。峰态泉音都益美，暮吟朝陟正相谙。虽然正戒心之放，讵敢顿因景以耽。五日言旋五里近，绿郊蔚润慰真堪。
香山回跸过玉泉山之竹
作者：弘历
朝代：清
体裁：七言律诗

香山五日小留连，清晓回銮过玉泉。麦颖较长滟浓露，柳丝加密带轻烟。渚轩暂憩批章奏，川路旋遵进舸船。为诣畅春问安豫，春光无暇赏吟篇。
香山回驻御园之作
作者：弘历
朝代：清
体裁：七言律诗

本拟香山听捷报，翼朝捷报适然来。茶它柳夯忽已剿，鸦保陇平近待摧。功既垂成足慰矣，恩加勋勖亦宜哉。无端实信盼两日，兴懒徒仍御苑回。
香山夕景
作者：弘历
朝代：清
体裁：七言律诗

苍然曛色落岩扉，适可肩舆下翠微。伏枥马闻墙外聚，投巢鸟向树深飞。欲观夕景观初暮，不辨峰姿辨四围。半日促成诗廿首，明朝可罢咏而归。
香山夜境
作者：弘历
朝代：清
体裁：古风

山深夜逾静，洒然幽趣生。天悬古镜光，河汉浴疏星。益增白水白，那辨青山青。竹牖自掩映，云窗含杳冥。不见纤尘起，惟闻花气馨。孤鹤嘹其影，老松拿怪形。浮云聚复散，爽籁凄以清。却哂宿碧月，此约竟未成。平明命驾返，御园延公卿。畴咨晓夜殷，暂尔心神宁。
香山夜雨
作者：弘历
朝代：清
体裁：七言律诗

信宿香山趁便邮，易云回望恨悠悠。不文本拟无言去，一雨还教七字留。非待泽时场纳稼，为来年计垄铺麰。明朝廿里凭舆路，润意应看绿罨眸。
香山夜雨
作者：弘历
朝代：清
体裁：七言律诗

山云傍晚四峰连，夜雨霏霏枕上传。飒沓暗添愁客泪，惺忪难续梦游缘。知寒砧杵宵村外，啼湿蛩螀露草边。拟借岩居聊一遣，那知翻引意凄然。
香山夜雨
作者：弘历
朝代：清
体裁：七言律诗

来往陵途亦雨逢，非称霶霈祇��。既无泥泞原宜旅，颇觉润沾兼利农。此日香山聊驻跸，快听夜霔间宵钟。尔来实沐天恩渥，何以承之曰敬恭。
香山夜雨
作者：弘历
朝代：清
体裁：古风

清眠成小寤，飒然被襆寒。间以檐溜声，淅沥来枕端。作势听已壮，为泽谅已宽。遥因三农慰，助此一游欢。
香山夜雨
作者：弘历
朝代：清
体裁：古风

游山倏已晚，山房聊止歇。油云傍夕生，清籁振林樾。枕簟忽如秋，支颐逸兴勃。响增挂岩瀑，馡送覃松葛。鹤湿自梳翎，鱼戏仰承沫。清赏契素襟，无眠待明发。更拟放晴来，一宿栖崖月。
香山宿月
作者：弘历
朝代：清
体裁：古风

山中宜宿月，冬月亦可人。岩斋此扫榻，岭衔半弓新。寒影疏薜萝，幽籁摇松筠。閒庭白如霜，洼水明似银。寻胜不虑冷，得句迥绝尘。丹崖栖娥驾，宛逢脩桂伦。听法阶下松，指月传来真。淙淙璎珞岩，辋水动涟沦。光与月上下，难分疏复亲。远火时明灭，如豹犬吠频。少读摩诘书，惟知爱其文。何期今夕景，一一如所云。
香山对月
作者：弘历
朝代：清
体裁：古风

对月最宜秋，此言良不易。已去三之二，流光迅过隙。云卧有夙志，月宿乃今昔。是境复是时，诚哉不易获。纵未满尖角，已自悬半璧。清光不可扪，峭冷谁能迫。山静鹤声畅，风定泉影白。松竹无改节，亦复银云碧。妙参无色天，安得心神役。
香山对雪
作者：弘历
朝代：清
体裁：七言律诗

冬孟依然馀嫩暖，静宜偷暇偶来游。诗篇将满懒著句，画景当前欲默酬。四宇晓云忽密布，一天冷雪遂纷投。香山似惜无言去，遮作玉岑待什留。
香山寺
作者：弘历
朝代：清
体裁：五言律诗

前岁冬曾到，昨年春一临。人徒今昔想，佛泯去来心。法乳淙千涧，天花落万林。阶傍松听法，付尔是知音。
香山寺杂咏·其一
作者：弘历
朝代：清
体裁：七言绝句

华干西来走嵩岳，龙门中断放清伊。果然佳景无穷尽，泼眼惊看此最奇。
香山寺杂咏·其三
作者：弘历
朝代：清
体裁：七言绝句

画舫撑过伊水平，向来小坐白云横。丛篁深处飞栏外，留我敲吟一晌情。
香山寺杂咏·其二
作者：弘历
朝代：清
体裁：七言绝句

依岩古洞号宾阳，乳窦冬温夏却凉。龙口喷成珠瀑落，逝将学海一川长。
香山寺杂咏·其四
作者：弘历
朝代：清
体裁：七言绝句

攀跻直到香山寺，寻遍残碑可惜生。内翰书屏犹述古，一番读罢见交情。
香山寺瞻礼作
作者：弘历
朝代：清
体裁：五言律诗

废颓宁彼听，轮奂又兹逢。原是有为法，何关最上宗。五言属糟粕，四面列芙蓉。一种无新旧，阶前听法松。
香山寺瞻礼偶咏
作者：弘历
朝代：清
体裁：七言律诗

枯木寒林晓色披，轻舆石磴历逶迤。峣峰积素分香界，古殿磨金礼大慈。不去不来曰如是，非今非昔更何疑。偶然随喜弗同道，二典三谟自我师。
香山恭迎皇太后来游
作者：弘历
朝代：清
体裁：五言律诗

安驾迎岩关，清和风物閒。正长欣爱日，有喜奉慈颜。鹤唱方弹梵，云衣复舞斑。今年逢大庆，总觉祝如山。
香山新秋·其一
作者：弘历
朝代：清
体裁：七言绝句

底爱山中逐景行，山中秋信早分明。风来谷口初添峭，云去天边为让晴。
香山新秋·其三
作者：弘历
朝代：清
体裁：七言绝句

松间鹤态依山古，莎底虫音饮露凄。昨日风车迎白帝，即看银汉倚天低。
香山新秋·其二
作者：弘历
朝代：清
体裁：七言绝句

晶明惨淡眄云天，写出欧阳赋一篇。今日意行多所得，从教吟兴向秋偏。
香山新秋·其四
作者：弘历
朝代：清
体裁：七言绝句

岩腰卜筑绿阴稠，月牖云窗万景收。已极寻常升眺趣，更欣风物报新秋。
香山旋跸于玉泉山静明园传膳视事作
作者：弘历
朝代：清
体裁：七言律诗

五日香山小豫游，几曾解闷祗增愁。便宜六十篇新咏，亦未万几政久留。适可言旋沼宫近，便因传膳奏章酬。静斯公矣明斯达，两字端标出治由。
香山旋跸小憩玉泉山之作
作者：弘历
朝代：清
体裁：七言律诗

谒陵回辔驻园林，适可归与御苑临。四海为家宁有别，七驺各室岂无心。润郊蓄目真宜穑，溪馆传餐亦畅襟。五日驻旌诗五十，老来情味尚耽吟。
香山旋跸御园之作
作者：弘历
朝代：清
体裁：七言律诗

轻舆明发向朝晖，背指云林叠翠微。频喜兰皋沾继润，即看麦垄较前肥。薄寒飒飒知雨广，浓露瀼瀼见晛稀。四日游山诗五十，御园勤政合言归。
香山春望
作者：弘历
朝代：清
体裁：古风

轻云淡霭天，林静泉幽地。朅来畅閒怀，兼以寻春事。春事日已佳，山中更佳致。苍松无改色，亦复增浓翠。绯桃与绛杏，依岩秀不媚。乳窦淙玉壮，野鸟呼名异。绿塍有耕人，香陌纷游骑。所防逸近怠，因知劳向义。踟躇一自问，揽结从何类。
香山春望·其一
作者：弘历
朝代：清
体裁：五言律诗

烟景不胜赏，春山渐可登。谁知初试步，即是最高层。花意寒犹怯，苔痕嫩欲蒸。东郊举趾者，历历入吟冯。
香山春望·其二
作者：弘历
朝代：清
体裁：五言律诗

名拟白家社，境追王氏川。扪萝厜㕒侧，寻径松杉边。画意兼诗景，今时与昔年。会心何处是，仰首眄青莲。
香山晓景
作者：弘历
朝代：清
体裁：古风

一夜枕上凉，饱眠亦清醒。烟霄留晓月，曙色横西岭。寺钟续远声，岫柏弄馀影。露蛩不肯歇，风蝉方欲逞。素心悦淡泊，胜托值虚静。偏是悲秋人，秋光乃先领。试看碧寥天，渐入寒空境。
香山晓景
作者：弘历
朝代：清
体裁：古风

疏星隐碧天，残夜渐明发。未辨枫桕色，早递蕙兰馞。露重蝶翅低，月留鹤梦歇。倚楹味平旦，澄观兴无竭。
香山晓景
作者：弘历
朝代：清
体裁：古风

老人自鲜寐，匪曰勉夙兴。披衣引银烛，或书或梵经。胥足益心神，须臾亦质明。问称无边报，徜徉步閒庭。晓气寒非冷，骋目乃绝胜。连林莽苍含，突峰昒昕腾。形色未全分，理趣则已呈。因忆子舆言，是曰旦气清。有为万几理，无私一已诚。
香山晚景
作者：弘历
朝代：清
体裁：七言律诗

若旸景色物皆熙，麦浪轻风更合宜。出谷当申谁令出，奇峰入夏正多奇。或分或聚云几缕，乍止乍霏雨片时。一晌蜃窗凭有会，山灵特地告人知。
香山晚晴
作者：弘历
朝代：清
体裁：古风

急雨涤尘嚣，落景明乔木。谷口薜萝风，飒然吹我屋。我屋散芸香，俯仰古今足。照园钟未送，楼松鹤将宿。清境寄澄怀，忧绪隐衷曲。欲忘屡未能，野趣聊徵逐。徵逐依林泉，秀樾霏轻烟。已爽适人抱，未沾虞黍田。谁能解此意，归来独旦眠。
香山杂咏·其一
作者：弘历
朝代：清
体裁：七言绝句

山深本自无烦暑，雨后兼之多爽风。仍是静宜游眺处，会心每不与前同。
香山杂咏·其一
作者：弘历
朝代：清
体裁：七言绝句

朝岚敛处谷风凉，万紫芙容绽旭光。试拟香山真面目，涧葩岩叶总芬芳。
香山杂咏·其一
作者：弘历
朝代：清
体裁：七言绝句

翠色侵眸远近峰，分明万朵玉芙蓉。寻常题画饶佳句，不及无言倚古松。
香山杂咏·其一
作者：弘历
朝代：清
体裁：七言律诗

近陇遥阡罨绿云，凭高略得惬清欣。秋前峰色棱棱露，雨后泉声处处闻。入户山蜂常带蜜，拂花谷籁总含氛。快晴比雪争佳耳，曾否成书问右军。
香山杂咏·其三
作者：弘历
朝代：清
体裁：七言绝句

丈室心香独自焚，陈编妙契默含欣。林扃静掩浑无事，时有钟声隔嶂闻。
香山杂咏·其三
作者：弘历
朝代：清
体裁：七言律诗

云容坌入原无定，诗意纷投却有情。一室之中观四海，千秋以上验平生。傍松煮茗山泉便，对月敲棋石榻平。待晓依然辛苦在，衣冠勤政接公卿。
香山杂咏·其三
作者：弘历
朝代：清
体裁：七言绝句

梵宇依林界道斜，忘机直欲卧云霞。妙高堂里閒吟罢，漫吃山僧公案茶。
香山杂咏·其三
作者：弘历
朝代：清
体裁：七言绝句

步入林扉花药馨，山泉曲折响清泠。最高处有丹垆迹，曾见仙人读道经。
香山杂咏·其二
作者：弘历
朝代：清
体裁：七言律诗

揽结都缘静六情，忘筌是处有逢迎。溪如古月无心静，山似幽人彻骨清。野果堪供消夏具，山蝉别有喝秋声。便当藉草为茵褥，一践烟霞契友盟。
香山杂咏·其二
作者：弘历
朝代：清
体裁：七言绝句

树隐山禽但听声，间关韵好不知名。料应也与人心合，喜雨旋过又喜晴。
香山杂咏·其二
作者：弘历
朝代：清
体裁：七言绝句

独开轩槛号来青，面面晴峦展画屏。讵以游山忘穑事，一川绿亩望中馨。
香山杂咏·其二
作者：弘历
朝代：清
体裁：七言绝句

蟾蜍峰色翠嶕峣，雾杜烟萝一径迢。拟待夜深吟月色，只愁寒处欲奔霄。
香山杂咏·其五
作者：弘历
朝代：清
体裁：七言绝句

万几那得有馀閒，偷得馀閒对好山。也为向来忧太甚，暂因泉石一怡颜。
香山杂咏·其五
作者：弘历
朝代：清
体裁：七言绝句

从来佳境山灵閟，此地初游始信真。日暮西峰雷雨骤，天龙应为洗红尘。
香山杂咏·其四
作者：弘历
朝代：清
体裁：七言绝句

声声琴筑滴周除，松坞云庄切太虚。为验麦秋来雨后，顿教心地适几馀。
香山杂咏·其四
作者：弘历
朝代：清
体裁：七言绝句

夏山已觉浓如滴，重以浮云蓊蔚之。云外晴皋千顷绿，山边雨脚万条丝。
香山杂咏·其四
作者：弘历
朝代：清
体裁：七言绝句

林斋倚槛试徘徊，雨后轻烟润碧苔。若是山灵相借问，寄言今日觅题来。
香山栖云楼作·其一
作者：弘历
朝代：清
体裁：五言律诗

谁识山之美，能教仁者欣。峰遥看过雨，楼迥坐栖云。是处无形画，拈来大块文。风香萝薜径，甲煎底须焚。
香山栖云楼作·其二
作者：弘历
朝代：清
体裁：五言律诗

忆昔初来此，名山惜似髡。几閒尝肆夏，日涉亦成园。俯水参鱼乐，披风听鸟言。漫矜游物外，触目道心存。
香山登高之作
作者：弘历
朝代：清
体裁：古风

帝都形胜地，屏障惟西山。香山尤特出，云峰争郁盘。适当三秋序，万壑纷青丹。珠玉洒绝壁，锦绣排横峦。呦呦鹿过涧，栩栩蝶抱兰。我来亦云屡，此景曾罕观。登高古所云，舍此于何焉。额手庆西成，纵目揽全燕。萸囊与菊酒，例事都可删。大易数纪九，所重在体乾。宇内孰最高，君位实次天。以予渺渺德，重任奚仔肩。高以下为基，人以情为田。触景有会心，匪止吟诗篇。
香山示青崖和尚
作者：弘历
朝代：清
体裁：七言律诗

峰含宿润黛螺新，一脉曹溪试问津。憩彼来青之梵室，对兹衣紫者山人。却欣触目皆无滓，不必谈元始远尘。坐久兰烟消篆字，禽声树色总天真。
香山还跸小憩静明园作
作者：弘历
朝代：清
体裁：七言律诗

四日香山清跸旋，大都佳处戒留连。泉明峰静宜小憩，雨若旸时胜去年。似此实应心慰矣，畏盈每觉意怔然。浣花诗史吾常效，懒咏无端又抚笺。
香山还跸经玉泉山小憩得句
作者：弘历
朝代：清
体裁：七言律诗

柏立元冥朔气流，三朝亦足畅清游。旋山小憩山如接，寓意由来意弗留。祈雨昨愁梦缘付，筹边今幸武功收。漫言兹得心宁贴，六府民艰可忘不。
香山迥跸至玉泉山静明园小憩得句
作者：弘历
朝代：清
体裁：七言律诗

四日香山驻已长，从来好乐戒无荒。往还此正东道主，憩息兹犹别墅常。入夏叶惟依绿重，恋春花尚缀红芳。前朝曾是匆匆过，触绪应教诗债偿。
香山送金莲花至
作者：弘历
朝代：清
体裁：七言绝句

亚埭前朝犹萼葆，装瓶今日已花开。分明演出莲华藏，电火流阴视此哉。
香山重九日
作者：弘历
朝代：清
体裁：七言律诗

丙辰立愿竟符初，天锡崇恩古莫如。幸得高閒政归子，然犹宵旰训殷予。不堪九老昔年忆，却喜香山此日居。设以会昌较白傅，耆龄饶彼更旬馀。
香山重九日叠去岁韵
作者：弘历
朝代：清
体裁：七言律诗

秋之季尚月之初，乘夏来游旧例如。一日偷閒那乐此，三年望捷实惭予。雄兵新赴期扫穴，勇将频催莫慢居。昨咏香山观壁泐，不堪重读况其馀。
香山閒咏·其一
作者：弘历
朝代：清
体裁：七言律诗

绿滴烟鬟一带横，云庄容与趁新晴。恰从山里迎秋色，便向溪边听籁声。栖柏鹤閒弹梵唱，漂花泉满沸瓶笙。拈毫觅句浑难得，却为忘言静趣生。
香山閒咏·其二
作者：弘历
朝代：清
体裁：七言律诗

山泉雨后乱涛舂，天半遥青泼黛浓。磴道萦纡搴薜荔，石门窈窕挹芙蓉。云间指岭名斤竹，林外开轩号友松。彷佛飘飘佺羡侣，香台花下许相逢。
香山静宜园六韵
作者：弘历
朝代：清
体裁：五言排律

山以仁为德，秋惟静与宜。树犹张翠色，风自富凉时。久别如初遇，澄怀更起思。岚光窗里纳，松影座间移。参画真无尽，过驹有若斯。轻舆问前景，欲去且迟迟。
香山静宜园回跸憩静明园即事
作者：弘历
朝代：清
体裁：七言律诗

静明园昔百年久，香阜静宜我始名。宜静原同明静理，此山近接彼山清。细思游豫似邻动，不涉流连非放情。涂弗生尘场积穫，轻云布又盼时晴。
香山静宜园散闷之作
作者：弘历
朝代：清
体裁：七言律诗

欲寻佳处散愁思，清跸朝来驻静宜。花药将阑行入夏，林泉小别动经时。名山未觉春兮乐，至圣犹遭鲤也悲。况复勤农频望泽，嗟予那易展双眉。
香山静室作·其一
作者：弘历
朝代：清
体裁：七言绝句

几缕徂云让快晴，登高望远豁虚明。山深夏杪槐花落，乱打閒窗认雨声。
香山静室作·其三
作者：弘历
朝代：清
体裁：七言绝句

云端纵目恰云开，一俯皇都亦壮哉。怪底诗人爱临赏，几多吟思个中来。
香山静室作·其二
作者：弘历
朝代：清
体裁：七言绝句

攀登故觉三庚热，偃仰还消一室凉。谷口过风全带爽，封中写雾静霏香。
香山驻跸
作者：弘历
朝代：清
体裁：古风

畅春问安回，玉泉少留塈。卫士已传餐，吉人亦陈事。香山十里近，一驻清秋跸。阅时景顿殊，谋目神堪遂。惨淡与晶明，一气为之帅。触境发清机，写心托幽寄。
香岩室
作者：弘历
朝代：清
体裁：五言律诗

为补前阙咏，偷閒此复来。叠崖陟罗落，虚室坐徘徊。岩本山之象，山将岩已赅。味思香一字，题额类重儓。
香岩室
作者：弘历
朝代：清
体裁：五言律诗

偶坐香岩室，香岩义绎思。香如鼻所入，岩似目能宜。外二内双合，尘宾根主斯。都来呈一幻，问室受为谁。
香岩室
作者：弘历
朝代：清
体裁：七言绝句

净室精严梵宇旁，四时花雨落绳床。不须薰著芬陀利，世界三千意蕊香。
香岩室
作者：弘历
朝代：清
体裁：古风

因洞遂成室，原不劳搆筑。谽谺以为佳，静谧以为淑。漫诩无长物，却觉胜华屋。冀阅五春秋，于此消清福。
香岩室
作者：弘历
朝代：清
体裁：古风

室本据岩巅，千岩复绕室。谁主复谁宾，其二乃本一。然非因此来，是语从何出。从知有为法，六如观弗失。而岩室无言，第一义更毕。
香岩室
作者：弘历
朝代：清
体裁：七言绝句

寺据层岩室号香，春来花木正芬芳。一声定磬云中落，吾亦于斯鼻观忘。
香岩室
作者：弘历
朝代：清
体裁：六言诗

山势一转一奇，室名越殊越趣。祗觉花雨天霏，那有维摩床布。且如非色是空，何异开物成务。偶因即景拈吟，聊荅今年初句。
香岩室
作者：弘历
朝代：清
体裁：七言绝句

山寺边傍一屋幽，慧林拂牖众香流。恰如花散维摩室，于色于空两不留。
香岩室
作者：弘历
朝代：清
体裁：古风

岩室夙号香，盖因称物芳。兹来值九秋，众卉凋经霜。顾额似孤名，而室曰何妨。不见盆中菊，冷蕊方作黄。雅称彼东篱，泉明正相羊。
香岩室
作者：弘历
朝代：清
体裁：七言律诗

岩栖聊趁片时閒，妙得环中中更环。弃日雅宜小年景，构庐恰借嵌空山。蝉如佛偈谈非口，香散天花笑破颜。未免踟躇动清恋，白云不共客人还。
香岩室
作者：弘历
朝代：清
体裁：古风

峭壁接牝洞，宛转回廊通。廊穷入岩龉，毛发飒凉风。适来暑如失，玉壶冰贮中。大士坐香台，缤纷花雨濛。洒然难措辞，内空内外空。
香岩室
作者：弘历
朝代：清
体裁：古风

我昔游金陵，悦彼山阴景。倚壁复临江，厥有招提境。归来写其状，喜此亦横岭。虽非俯绿波，搆筑颇相等。宛转步回廊，牝洞栖嵓迥。大士坐如如，异同一以屏。何当恒于兹，清供澄心领。忽思此言失，无逸亦宜省。
香岩室
作者：弘历
朝代：清
体裁：七言绝句

据岩静室敞云廊，游目徘徊不碍凉。叶态花姿都寂静，此中大是有天香。
香岩室
作者：弘历
朝代：清
体裁：古风

松磴陟几盘，莲宫现一宇。精室佛殿傍，开窗俯林楚。净香来四邻，鼻观参半炷。欲拟询德云，谁能复谁所。
香岩室
作者：弘历
朝代：清
体裁：古风

牝洞依翠岩，月廊接虚室。窈窕深且明，偃息静而一。拂招清风来，荟蔚白云出。观书志足娱，体道神自谧。拟以永日托，夫岂所无逸。
香岩室
作者：弘历
朝代：清
体裁：古风

精舍筑崇椒，年深多古木。近夏阴欲浓，因风气霏馥。径路曲以折，轩窗静且淑。一岁才一来，一来去还速。分付壁间题，恒此消清福。
香岩室
作者：弘历
朝代：清
体裁：五言律诗

静室依岩窟，窈深取自然。庄严浑不藉，清净有馀便。宜以居开士，于焉习遁禅。暂来还疾去，五字促成篇。
香岩室
作者：弘历
朝代：清
体裁：古风

香山传自古，筑室山之岩。山香岩亦香，而室受弗厌。岩色其义显，岩香其义潜。然而色之芳，胥具香之馣。室无眼与鼻，何以两受兼。妙哉无受受，如来花所拈。
香岩室
作者：弘历
朝代：清
体裁：古风

香山佛所都，梵宫随处有。是处以幽称，弗事庄严富。却合本来无，而亦无不受。欲咨调御夫，此义或契否。
香岩室
作者：弘历
朝代：清
体裁：古风

香山翠微处，山香室自香。宾主底须辨，辨即属幻常。坐当秋之杪，满窗暄嫩旸。目观酬鼻观，桕黄映菊黄。如逢陶渊明，曰今度重阳。
香岩室
作者：弘历
朝代：清
体裁：五言律诗

香岩傍静域，精室遂名之。息虑任诸品，开窗纳万奇。林姿供摘句，泉意与澄思。去岁如昨日，来今又底为。
香岩室
作者：弘历
朝代：清
体裁：古风

香岩石室幽，清可轩之左。轩固偶一经，室更弗恒坐。前已轩中憩，兹游室实可。洞户窄益狭，盘陀平不颇。天花霏其芬，禅枝轇以锁。龙象底须守，瓶钵惟静妥。如如供大士，跏趺青莲朵。那罗延窟是，无示中示我。
香岩室三叠乙已韵
作者：弘历
朝代：清
体裁：七言律诗

岩室斯乎抑室岩，大都知一即知凡。因思曰佛要于舍，可识为君不在严。七字又成今日偶，几间独占古峰巉。哓哓却异吉人寡，拟合从头概与芟。
香岩室再叠乙巳韵
作者：弘历
朝代：清
体裁：七言律诗

香山之室即香岩，二即一诚括大凡。竺宇又将成来往，金僲初不事庄严。虚窗净几凭其暇，盘道轻舆陟以巉。大块文章当面假，笑兹叠韵合应芟。
香岩室叠去岁韵
作者：弘历
朝代：清
体裁：七言律诗

岩摄香乎香摄岩，个中义泯圣兮凡。且如云一已成二，不必事庄早具严。德水至今千涧瀑，云门太古万峰巉。无言调御堂堂坐，薝卜由他菀与芟。
香岩室口号
作者：弘历
朝代：清
体裁：七言绝句

洒然精舍梵宫傍，草树清和静以芳。小坐天香领鼻观，那须五木及都梁。
香岩室口号
作者：弘历
朝代：清
体裁：七言绝句

清可轩依岩作壁，香岩室竟洞为庐。所期归政七年后，静坐其中阅梵书。
香岩室漫题
作者：弘历
朝代：清
体裁：古风

试问岩和室，斯香究属谁。譬如曰能所，可识总然疑。诚若一不立，那更二谓其。雨过风拂处，三者付无知。
香扆殿
作者：弘历
朝代：清
体裁：七言律诗

环瀛南面据崇基，建置犹传胜国贻。金界楼台思训画，碧城鸾鹤义山诗。茁庭祗合三珠树，漾牖宛同百子池。未及澄怀淳朴也，每因阅古率评时。
香扆殿忆旧作
作者：弘历
朝代：清
体裁：七言律诗

香扆名原题胜国，甲辰曾此作书寮。年方十四似昨日，岁阅七旬得几朝。犹故依然增我愧，成何惕若祇心焦。颙希天佑归政近，閒读芸编免旰宵。
香扆殿有感
作者：弘历
朝代：清
体裁：五言律诗

旧迹溯前明，殿仍香扆名。丹青纵葺染，堂构弗增营。志学读书处，吟诗压韵生。即今耄耋矣，所就竟何成。
香林室
作者：弘历
朝代：清
体裁：七言绝句

一带西山多佛堂，每因精舍搆其傍。千林花叶虽迟发，鼻观其间自有香。
香林室
作者：弘历
朝代：清
体裁：五言律诗

书堂梵宫侧，题额曰香林。结宇幽而野，眄柯萧以森。雨滋希净味，风妒厌繁音。爱恶纷吾念，应于观过寻。
香林室
作者：弘历
朝代：清
体裁：五言律诗

书空傍兰若，阶庭潇洒如。何须参内典，本自爱心虚。一障屏常展，千林叶渐舒。飘来薝卜味，鹿苑岂殊诸。
香林室
作者：弘历
朝代：清
体裁：古风

别室既清便，无妨栖片刻。始从峭茜入，疑自画图得。于何觅色空，直宜泯语默。过雨众林香，宁藉优昙域。
香林室
作者：弘历
朝代：清
体裁：古风

塞上富者林，兹以近佛地。异众独名香，而室幸斯置。俯仰栴檀丛，餍饫薝卜味。满志惟清净，谋目足葱翠。何当屏万虑，从修入闻思。
香林室
作者：弘历
朝代：清
体裁：五言律诗

室筑花宫侧，檀林拥净香。最宜引呼吸，可以悟真常。庭树有嘉荫，砌葩无俗芳。如云皆是药，识者大医王。
香林室
作者：弘历
朝代：清
体裁：五言律诗

寺侧有行馆，便中一憩临。俯前极空廓，峙背耸林岑。法界何空色，好山自古今。梵声闻隔障，足以空尘心。
香林室
作者：弘历
朝代：清
体裁：古风

是林无不香，是处香之最。室筑梵宫傍，自应馀津逮。润以沆瀣精，吹以薝卜籁。耳根及鼻观，合相成静会。五木与都梁，火气直宜汰。
香林室
作者：弘历
朝代：清
体裁：古风

是林无不香，梵宇林香净。净应香弗闻，弗闻香本性。四大于是具，一空更奚竞。而室付无知，而人乃有咏。犁然别圣凡，掷笔五言竟。
香林室
作者：弘历
朝代：清
体裁：古风

有室莲宇傍，不称华称朴。绿树罨重重，青峰围峃峃。诸天供目谋，万缘与心濯。一雨无不香，而林实先觉。
香林室
作者：弘历
朝代：清
体裁：五言律诗

祗园瞻礼罢，别室憩临初。总在香林界，况于清暇馀。呗声起般若，峰影落芙蕖。朅尔题五字，何殊观六如。
香林室
作者：弘历
朝代：清
体裁：五言律诗

结宇依香土，延缘每一寻。地因绝尘迥，山岂藉林深。不作色空境，谁知来去心。题诗在岩壁，念著付鸣禽。
香林室
作者：弘历
朝代：清
体裁：古风

香山之树胥香林，岂藉梵宇方得号。然而在兹难释兹，遂教静室称同调。金不博金有恒语，重儓那虑文人诮。斯为禅室合言禅，到即不点点不到。掷笔大笑命回舆，辞多又犯易之躁。
香林院瞻礼
作者：弘历
朝代：清
体裁：五言律诗

清河入海河，拍岸俯洪波。琳宇开香院，萧台矗郁罗。都缘吁安晏，岂是豫卷阿。路便申瞻礼，祈民福佑多。
香片梅
作者：弘历
朝代：清
体裁：七言绝句

几缶奇桩香片梅，半才吐萼半全开。却怜不胫饶幽韵，带得江南春信来。
香界寺
作者：弘历
朝代：清
体裁：古风

香山一带山，南首为香界。欲驻香山宿，便途此为最。岭无数里遥，策马行堪迈。据鞍我犹能，亦欲筋力奈。到此迟须臾，调御因瞻拜。别去十年馀，弹指成今会。今昔信何谓，会于无言外。
香界寺
作者：弘历
朝代：清
体裁：七言律诗

香界香山最南首，率因远率不常来。今朝却为宿岩馆，取道还缘游戒台。无系念成閒礼拜，有馀趣得小徘徊。丈夫调御如如坐，今昔何曾著点埃。
香界寺三首·其一
作者：弘历
朝代：清
体裁：七言绝句

延缘栈路到花宫，小憩精庐松下风。却望宝珠凭眺处，虚无疑在白云中。
香界寺三首·其三
作者：弘历
朝代：清
体裁：七言绝句

云岚苍翠自重重，石涧鸣泉界古松。却见松边刷羽鹤，王乔缑岭亦曾逢。
香界寺三首·其二
作者：弘历
朝代：清
体裁：七言绝句

绝顶雨馀寒似峭，中盘夏静暑无侵。山僧公案何须问，暂坐匡床爇水沈。
香界寺得句
作者：弘历
朝代：清
体裁：古风

盘径下崚嶒，亩平得梵宇。回视若降高，俯睋故高所。能仁泯名象，刹那例浩古。而况昨今岁，夫何异来去。我乃觉其异，此道未足语。入山爽异常，快晴秋倍新。澄宇豁空阔，虚牖堆嶙峋。野鸟声不俗，草虫吟可人。净理了堪悟，胜赏良有因。
香碞室
作者：弘历
朝代：清
体裁：五言律诗

依岩得古洞，倚壁搆飞廊。入匪重门限，坐生虚室光。尘祛滋意蕊，闻复发心香。大士非空色，端居如是常。
香远室
作者：弘历
朝代：清
体裁：七言绝句

可远观犹不可亲，色香一例净无尘。山阴镜里如相访，髣髴其人是贺循。
香阜寺
作者：弘历
朝代：清
体裁：古风

维舟对晚舂，登陆临初地。水乡经数程，见山已快意。土阜纵无奇，名与清凉配。文殊无小大，而人纷位置。丈室暂㣶徨，炉香缀烟穗。
香阜寺
作者：弘历
朝代：清
体裁：五言律诗

过岱多平陆，临江得小山。伏龙知有角，见豹底论斑。画舫于斯易，花宫祇是閒。行斋知已近，五载隙驹间。
香阜寺
作者：弘历
朝代：清
体裁：七言律诗

镇过东山蔽芾棠，画舻卓午泊维扬。装严灵鹫标台麓，起伏来龙分蜀冈。古佛参来虽似悟，万民视处祗如伤。新河十里群商浚，敬上赒贫听岂妨。
香阜寺
作者：弘历
朝代：清
体裁：五言律诗

龙角蜀冈低，花宫涌地栖。浮桥过运水，下马叩招提。三载诚倏尔，千秋可例兮。天宁知不远，易舫进前溪。
香阜寺联
作者：弘历
朝代：清
体裁：联

绀宇晴空，翠岚浮蜀阜；祗林香霭，禅月湛邗流。
马上口号
作者：弘历
朝代：清
体裁：七言绝句

荞麦收时秋麦青，骎骎羽骑别龙坰。一川郊墅静朝旭，四面峰峦展画屏。
马上吟
作者：弘历
朝代：清
体裁：七言律诗

白云红树斗清秋，盘郁层峦紫翠浮。雾捲马头山忽见，桥临谷口水微流。停鞭爱看边鸿度，隔峪时闻野鹿呦。笑我耽诗犹喜猎，每逢佳景兴偏留。
马上行
作者：弘历
朝代：清
体裁：古风

行行踏年华，夏远秋亦半。流阴将塞山，日逐当前换。归雁带溪烟，寒蝉辞宿干。野葩紫丁星，试霜尚明粲。徘徊拂吟鞭，聊共金风判。
马上见耕者得诗四首·其一
作者：弘历
朝代：清
体裁：七言绝句

土膏润泽农耕早，侯主侯彊各命群。春省由来第一义，见斯宁不为生欣。
马上见耕者得诗四首·其三
作者：弘历
朝代：清
体裁：七言绝句

腊雪春膏脉土滋，乘时力作恐妨迟。去年曾记艰耕种，良幸良欣良惕思。
马上见耕者得诗四首·其二
作者：弘历
朝代：清
体裁：七言绝句

淳风自在十家乡，妇馌男耕不怨忙。此是四民最佳者，书云爱土物心臧。
马上见耕者得诗四首·其四
作者：弘历
朝代：清
体裁：七言绝句

看耕端是胜看花，那觉鸣鞭廿里遐。分付长官恤民隐，乏籽种者不妨赊。
马和之四皓图
作者：弘历
朝代：清
体裁：七言绝句

肥遁商颜物外游，出山画筴自留侯。司勋卓识空千古，不拟安刘拟灭刘。
马和之松下抚琴图一韵二首·其一
作者：弘历
朝代：清
体裁：七言绝句

名流题句不言谁，装褙多年姓氏遗。曳杖秋林同笔法，故应认是马和之。
马和之松下抚琴图一韵二首·其二
作者：弘历
朝代：清
体裁：七言绝句

膝上横琴者阿谁，名当高士传中遗。松涛石濑相问答，遂与安弦一写之。
马和之秋林曳杖图
作者：弘历
朝代：清
体裁：七言绝句

曳杖秋林盎背人，徐歌商颂并非贫。画师不著伊谁氏，知是袁家伯仲伦。
马和之荷亭纳凉
作者：弘历
朝代：清
体裁：七言绝句

绳床寄傲独支颐，拂水荷风香且凄。虽自高閒邻简率，注观不拟是濂溪。
马和之荷亭纳爽图
作者：弘历
朝代：清
体裁：七言绝句

雨馀荷气净平湖，偃仰匡床或子都。三百篇曾经写遍，重临粉本爱扶苏。
马嘶
作者：弘历
朝代：清
体裁：七言绝句

不为騄駬为騕袅，横秋独韵彻云表。闻鸡起舞壮士心，守在四夷王者道。
马文璧山水用韩奕题画元韵
作者：弘历
朝代：清
体裁：古风

吟馀绳榻抛诗卷，独展烟云对穹巘。波上危亭俯碧澄，吴淞半江不须剪。辋水浑疑华子冈，画耶真耶两欲忘。胡为千里江山景，收入咫尺青丝囊。萧斋倚咏兴不少，洒然心共秋云表。忆在中盘精舍中，小窗开处峣峰晓。
马文璧秋林钓艇图·其一
作者：弘历
朝代：清
体裁：七言绝句

霜落澄湖鱼不饵，钓车偶弄沧浪意。丹枫绿屿静高秋，独坐閤闾无一事。
马文璧秋林钓艇图·其二
作者：弘历
朝代：清
体裁：七言绝句

无数溪山幽复深，科头把钓乔柯阴。底事白鸥不飞去，之子原无羡鱼心。
马琬仿董源秋山
作者：弘历
朝代：清
体裁：七言绝句

古寺荒村遮碧岑，瀑声寒注涧溪浔。不须留白为云气，荟蔚平林自作阴。
马琬溪山深秀小幅
作者：弘历
朝代：清
体裁：七言绝句

镜水屏山小阁虚，平陈棐几意如如。有人借问还应愧，未读廿年以内书。
马远寻梅图
作者：弘历
朝代：清
体裁：五言绝句

不有贞元气，安知天地心。斯能消息报，溪畔一相寻。
马远岁寒三友图
作者：弘历
朝代：清
体裁：七言绝句

缬朵铺枝雪未消，一般寒意各飘萧。竹梅解道同为友，可任孤松独后凋。
马远抚琴图
作者：弘历
朝代：清
体裁：七言绝句

箕踞兰椒头竟科，瑶琴横膝待援么。高山流水依然是，未解伊人志在何。
马远探梅图
作者：弘历
朝代：清
体裁：七言绝句

倚梅冒雪立多时，拣择南枝与北枝。体粟奚僮寒不耐，意中若谓此何为。
马远松泉居士
作者：弘历
朝代：清
体裁：七言绝句

泉边松下独徘徊，松籁泉音满听哉。奴子平头持古器，识咸应自行冲来。
马远江山万里图
作者：弘历
朝代：清
体裁：七言绝句

岷峡西来海去东，横陈南北戒寰中。计之万里惟斯耳，牛女遥源固莫穷。
马远溪山秋爽图
作者：弘历
朝代：清
体裁：七言绝句

浑厚尚传北宋法，萧疏已启四家宗。爱看插㙷蟠青者，犹是万松岭上松。
马远秋江渔隐
作者：弘历
朝代：清
体裁：七言绝句

月落江天罢钓鱼，倚榔坐睡梦华胥。芦丛何必扁舟系，波漾风吹任所如。
马远竹鹤二首首章用画中题句韵次章咏事·其一
作者：弘历
朝代：清
体裁：七言绝句

布景期神弗期格，分明马远署臣名。胎仙近远相鸣和，绘也羲经与注成。
马远竹鹤二首首章用画中题句韵次章咏事·其二
作者：弘历
朝代：清
体裁：七言绝句

若无若有望中迷，独立黄冠仙客携。识赏分明印坤卦，何云为寿赐都提。
马驹桥碧霞元君庙落成是日瞻礼有作
作者：弘历
朝代：清
体裁：古风

周礼或弗读，遂人久失职。治水并治涂，互因难惜力。然古实用民，今惟发价直。国家之善政，从弗兴力役。桥以跨川脩，庙以镇桥饰。需殷相得彰，落成值此日。清晓出东门，村民多喜色。轮奂致瓣香，祈佑民福国。祥�刚湿地，归舆云破翼。优渥以为佳，降馨愧无德。
马麟静听松风图
作者：弘历
朝代：清
体裁：五言律诗

传神非阿堵，耳属在乔松。生面别开处，清机忽满胸。涛声翻未已，盖影布犹浓。公物千秋付，休言弘景重。
驯鹿歌
作者：弘历
朝代：清
体裁：古风

我闻方蓬海中央，仙人来往骑白鹿。然疑未审今见之，驯良迥异麇麛族。际天巨浪浩茫茫，浮黍几粒排岛麓。其民太古复太古，穴为居室鱼衣服。比来入化职贡皮，副以驯麋厥角曲。招之即来麾之去，锦鞍可据箱可服。怪底秦宫呼作马，不然函谷曾乘犊。顶间疑挂七星符，雪毛皑皑两睛绿。讵如豢鹤剪玉翎，还嗤逸�饮霜镞。丹青昔漏右相图，牝牡今并飞龙牧。
驰烟驿
作者：弘历
朝代：清
体裁：七言绝句

驿路驰烟著壁题，客来衣履尚凄凄。支硎秀色千秋映，津逮遥思孔稚圭。
驰烟驿戏题
作者：弘历
朝代：清
体裁：七言绝句

稚圭文孰移于赵，我此省方非隐沦。老尹却云看山似，忆其语亦忆其人。
驰烟驿戏题
作者：弘历
朝代：清
体裁：七言绝句

高人伏处必柴荆，那识金根与翠旌。万姓驰烟缘驿路，似为斯日设斯名。
驱傩行
作者：弘历
朝代：清
体裁：古风

岁聿云暮晷渐长，郁仪驭日行北方。大傩逐疫掌方相，蒙熊涂面朱衣裳。百廿侲子其盾扬，桃弧棘矢剑戟枪。鼓以大鼗声彭彭，茅鞭倒拽炬火煌。镂锼狰貌凛如霜，食咎食梦鬼为粮。赫然一怒魑魅藏，迎新逐衰受天庆，春满皇都来百祥。
驱雀声
作者：弘历
朝代：清
体裁：古风

苗秀已将实，驱雀声聒耳。今年晴雨时，结穟均累累。雀利亦何妨，而人犹惜此。清晨至夜阑，哗欢殊未已。因之识农艰，屡丰劳倍蓰。是虽疾厉音，中有无边喜。
驱马度原田
作者：弘历
朝代：清
体裁：古风

驱马度原田，垄墓何累累。北邙与东门，异世皆相似。萧萧松柏风，翁仲凄立雨。古坟已犁田，马鬣新又起。绥绥游狐狸，蔓蔓滋葛藟。长眠人不寤，万事东流水。劳劳千载人，都为利名死。荣华将不得，安能还故里。金铸与宝装，亦弗能知矣。使其能知时，薰心更何底。
驻万祥寺侧行馆有感
作者：弘历
朝代：清
体裁：五言排律

精蓝倚碧崚，久矣阐宗乘。诚意行馆建，憩躬驻跸凭。栽培从幼者，许可一时应。谁谓工才蒇，兹来侍未承。却看尔子继，原是我孙称。即境思人往，无端感慨增。